text:
Nirribhis
'S e Nirribhis (norsk) an cànan a tha air bruidhinn ann an Nirribhidh. Tha i air bruidhinn ann an Danmhairg cuideachd. Ann an 1814 chuir Nirribhidh air leth bhon Danmhairg, ach bha Danmhairgis air cleachdadh anns na sgoiltean gus na 1830ean. Bha Dainmhairgis sgrìobhte gu math eadar-dhealaichte ri Nirribhis air bruidhinn agus bha gluasad ann ri cruathachadh cànan aonaichte. Bha dà chànan air a nochdadh: Landsmål, bho chainntean air a bhruidhinn agus Riksmål a bha gu math coltas ris Dainmhairgis sgrìobhte. Chuireadh ainm ùr Nynorsk air Landsmål agus 's e Bokmål an t-ainm a th' air Riksmål.[1]


c: text/html

text:
1. Ro-ràdh
1.1 Foghlam tro Mheadhan na Gàidhlig ann an Alba
1.1.1 A-nis ann an Alba tha dealas ann airson Foghlam tro Mheadhan na Gàidhlig ( FTMG). Chithear seo bho na tionnsgnaidhean a tha a' faighinn taic bhon àrd-riaghaltas, ùghdarrasan ionadail agus na prìomh bhuidhnean foghlaim. Buinidh an dealas seo ri amas a tha aca sa chumantas airson seasmhachd na Gàidhlig a dhaingneachadh ann an Alba agus an tuigse gu bheil prìomh àite aig Foghlam tro Mheadhan na Gàidhlig anns an oidhirp a dh' ionnsaigh an amais sin.
1.1.2 Chan eil teagamh sam bith nach eil foghlam tro mheadhan na Gàidhlig air a bhith na phiseach don chànan. Tha raon foghlam tro mheadhan na Gàidhlig air a thighinn gu bith ann am foghlam na h-Alba a tha suaicheanta agus misneachail, far a bheil iomadh eisimpleir air deagh ionnsachadh agus teagasg. Thar na h-uile, is e a bhuil gu bheil òigridh a' tighinn a-mach aig deireadh foghlam bunsgoile a tha misneachail agus fileanta ann an dà chànan. Tha buaidh chudromach aig tabhartas sònraichte an Riaghaltais airson na Gàidhlig air an t-suidheachadh seo.
1.1.3 Chan eil clasaichean tro mheadhan na Gàidhlig air a bhith a' dol glè fhada ann an Alba. Airson na cuid as motha den fhicheadamh linn cha robh a' Ghàidhlig ga teagasg ach mar chuspair agus is ann ainneamh dha rìreabh a chleachdadh i mar mheadhan teagaisg ann an sgoiltean, fiù anns na sgìrean Gàidhlig. Rinneadh oidhirpean cudromach airson dèiligeadh ri seo anns na 1960an agus 1970an, ach cha b' ann gus na 1980an a chuir pàrantan ìmpidh air na h- ùghdarrasan ionadail a dh' ionnsaigh clasaichean tro mheadhan na Gàidhlig a chur air bhonn. Dh'fhosgladh a' chiad chlasaichean ann an Glaschu agus Inbhir Nis agus a-nis tha seasgad bunsgoil 's a h-aon le clasaichean tro mheadhan na Gàidhlig annta agus trithead 's a sia àrdsgoiltean ann an Alba a' tabhann Gàidhlig do fhileantaich.
1.1.4 Tha clasaichean luchd-ionnsachaidh, sa bhunsgoil agus san àrdsgoil, cudromach do leasachadh na Gàidhlig cuideachd. Tha an t-àrdachadh anns na h-àireamhan a' frithealadh chlasaichean luchd-ionnsachaidh anns na beagan bhliadhnaichean a chaidh seachad na adhbhar dòchais. Chaidh àireamhan an àirde bho 2370 ann an 2002-03 gu 2513 ann an 2003-04 agus 2583 ann an 2004-05. Tha Gàidhlig ga teagasg do luchd-ionnsachaidh sa bhunsgoil cuideachd agus tha seo air eagrachadh ann an dòigh eadar-dhealaichte. Tha àite cudromach aig na clasaichean seo ann an aire a thogail mun chànan agus mun chultar. Anns an fhad-ùine dh' fhaodadh iad an àireamh fhileantach a chur am meud agus, is dòcha, an uiread luchd-teagaisg.
1.2 Adhartas agus Leasachadh
1.2.1 Chaidh Pàrlamaid na h-Alba a stèidheachadh ann an 1999, agus bhon àm sin tha grunn thionnsgnaidhean air tachairt airson foghlam tro mheadhan na Gàidhlig a neartachadh agus a mheudachadh ann an Alba. Bha ullachaidhean cudromach airson na Gàidhlig anns an Achd Inbhean ann an Sgoiltean na h-Alba msaa 2000, tràth ann am beatha Pàrlamaid na h-Alba, a sheall gur e Prìomhachas Nàiseanta airson foghlaim sgoile ann an Alba a bha anns a' Ghàidhlig.
1.2.2 Tha an Achd Inbhean ann an Sgoiltean na h-Alba msaa 2000 ga chur mar fhiachaibh air ùghdarrasan aithris bhliadhnail fhoillseachadh air amasan leasachaidh. Feumaidh an aithris bhliadhnail luaidh a dhèanamh air solarachadh an ùghdarrais airson Foghlam tro Mheadhan na Gàidhlig. Tha an Achd cuideachd a' toirt a' chomais do Mhinistearan cinn-uidhe a shònrachadh airson nam Prìomhachasan Nàiseanta ann am foghlam sgoile, agus is e a' Ghàidhlig aon dhiubh.
1.2.3 A' leantainn seo, tha grunn ùghdarrasan air adhartas agus leasachadh a dhèanamh air an solarachadh aca airson foghlam tro mheadhan na Gàidhlig agus tha a' chuid as motha de raointean foghlaim Ghàidhlig air piseach fhaighinn às. Tha leasachadh air tighinn air maoineachadh, bathar, trèanadh luchd-teagaisg, TFC, taic do sgoilearan, luchd-teagaisg agus pàrantan agus air aithrisean poileasaidh bho ùghdarrasan air ciamar a thèid foghlam tro mheadhan na Gàidhlig a lìbhrigeadh anns na sgìrean aca.
1.2.4 Tha foghlam Gàidhlig cuideachd air piseach fhaighinn bho aithisgean agus rannsachadh a chuimsich air raointean sònraichte den t-solarachadh. Chaidh stiùireadh cuideachd a dheasachadh agus a sgaoileadh le Riaghaltas na h-Alba a bheireadh taic do leasachadh foghlam tro mheadhan na Gàidhlig. Ach, ged a tha na comharraidhean neart seo dòchasach, tha iad cuideachd air na prìomh bhacaidhean a tha a' cur stad air fàs ann am foghlam Gàidhlig a shealltainn.
1.3 Buidheann-ghnìomha Luchd-teagaisg
1.3.1 Is e fastadh agus solarachadh luchd-teagaisg aon de na raointean a dh'fheumas leasachadh ma tha foghlam tro mheadhan na Gàidhlig dol a dhol am meud. Tha fìor dhuilgheadas air a bhith ann an cuid de sgìrean a' lorg luchd-teagaisg agus tha seo air adhartas a chumail air ais. Uaireannan, tha seo air cron a dhèanamh air foghlam nan sgoilearan agus tha e air briseadh dùil adhbharachadh don a h-uile duine le ùidh sa chùis. Tha seo air a bhith follaiseach ann am foghlam bunsgoile, ach bidh e a' dèanamh cron san àrdsgoil cuideachd, far a bheil ùghdarrasan a' feuchainn ri cunbhalachd a neartachadh eadar bun- agus àrdsgoil agus ris an roghainn chuspairean a gheibhear tro mheadhan na Gàidhlig a leudachadh.
1.3.2 A' toirt aithne don t-suidheachadh seo, chuir Ministear an Fhoghlaim agus na h-Òigridh Buidheann-ghnìomha Luchd-teagaisg air bhonn airson coimhead ri fastadh agus solarachadh luchd-teagaisg tro mheadhan na Gàidhlig agus airson molaidhean a dheasachadh. Dh'aontaich a' Bhuidheann gum biodh an raon ùghdarrais aca a' gabhail a-steach beachdachadh air: roi-innleachdan a dh'ionnsaigh meudachadh a dhèanamh air solarachadh luchd-teagaisg, cothroman foghlaim luchd-teagaisg, deasachadh proifeiseanta luchd-teagaisg na Gàidhlig agus taic phroifeiseanta do luchd-teagaisg.
1.3.3 Tha ceanglaichean cudromach ann eadar a' Bhuidhinn-ghnìomha Luchd-teagaisg agus tionnsgnaidhean eile a thachair o chionn ghoirid leithid stèidheachadh Buidhne TFC Gàidhlig nan Àrdsgoiltean. Is e amas Buidhne TFC Gàidhlig nan Àrdsgoiltean fuasglaidhean dealanach a lorg airson foghlam meadhain Ghàidhlig a lìbhrigeadh aig ìre na h-àrdsgoile a bhiodh na dhòigh air an fhàs ann an iarrtas airson cuspairean ionnsachadh tro mheadhan na Gàidhlig a fhreagradh anns an àrdsgoil. An lùib seo, feumar coimhead ri dè na cuspairean air am bu chòir cuimseachadh, deasachadh stuthan teagaisg agus dè na dòighean lìbhrigidh as freagarraiche. Tha obair na Buidhne-gnìomha Luchd-teagaisg cuideachd a' gabhail a-steach cheanglaichean cudromach ri obair a rinneadh o chionn ghoirid le Luchd-sgrùdaidh na Bànrighe airson Foghlaim ( LSBF) agus Buidheann Ath-bhreithneachaidh Riaghlaidh nan ùghdarrasan ionadail ( BAR).
1.4 Solarachadh Luchd-teagaisg - Prìomhachas
1.4.1 Chuir a' Bhuidheann fàilte air an aithisg air Foghlam Gàidhlig a thug LSBF a-mach o chionn ghoirid agus thug iad fa-near gu robh i a' nochdadh adhartais mhòir ann am Foghlam Gàidhlig bhon aithisg mu dheireadh ann an 1994. Bha a' Bhuidheann cuideachd toilichte an cudrom làidir a chuir an aithisg air foghlam àrdsgoile agus air an fheum leasachadh susbainteach a dhèanamh air Gàidhlig aig an ìre sin fhaicinn, a' cur ri fàs na Gàidhlig sa bhunsgoil agus adhartas ann an teicneolas ùr. Tha an co-dhùnadh a rinn grunn ùghdarrasan gun toir iad Gàidhlig air adhart san àrdsgoil na fhianais air a' chudrom seo. Anns an aithisg LSBF a rinneadh bho chionn ghoirid, bha na raointean leasachaidh a' gabhail a-steach 'dèanamh cinnteach gu bheil luchd-teagaisg Gàidhlig agus FTMG le deagh-bharrantas gu leòr ann a fhreagras iarrtas anns an àm ri teachd'. Tha a' Bhuidheann Ath-bhreithneachaidh Riaghlaidh an còmhnaidh a' cur cudroim air taic phractaigeach a thoirt do fhastadh agus trèanadh luchd-teagaisg Gàidhlig agus tha Comunn na Gàidhlig cuideachd air mòran a chur ri seo.
1.4.2 Bha foghlam Gàidhlig agus am feum air solarachadh luchd-teagaisg a mheudachadh follaiseach na phàirt chudromach de Achd na Gàidhlig (Alba) 2005 mar a chaidh e tro Phàrlamaid na h-Alba. Bha seo ri fhaicinn ann am freagairtean na co-chomhairleachaidh, ann an deasbadan agus anns an fhianais a fhuair Comataidh an Fhoghlaim aig Pàrlamaid na h-Alba. A thuilleadh air sin, nochd Comataidh an Fhoghlaim aig Pàrlamaid na h-Alba na cùisean seo anns an aithisg aca air an 5mh Gearran 2005, far an do chuir iad cudrom air an fheum aig Riaghaltas na h-Alba leasachadh a dhèanamh air fastadh luchd-teagaisg Gàidhlig.
'Tha a' Chomataidh toilichte gu bheil Riaghaltas na h-Alba ag innse do na comhairlean maoineachaidh gur e prìomhachas a tha anns a' Ghàidhlig agus gun tèid iomairt fastaidh a chur air bhog airson tidsearan foghlam tro mheadhan na Gàidhlig ann an 2005. Ach, tha a' Chomataidh iomagaineach mun bheàrn a tha ann eadar iarrtas agus solarachadh ann an trèanadh airson foghlam tro mheadhan na Gàidhlig.'
1.4.3 Thuirt Comataidh an Fhoghlaim gu robh e cudromach gun 'dèiligear ris a' bheàrn seo anns an roi-innleachd nàiseanta air foghlam Gàidhlig' a tha òrdaichte fo Achd na Gàidhlig (Alba) 2005. ' Chuir a' Bhuidheann-ghnìomha Luchd-teagaisg fàilte air na briathran seo agus tha iad air feuchainn ris na duilgheadasan fhuasgladh leis na ceumannan a tha gam mìneachadh anns an aithisg seo. Tha grunn mholaidhean anns an Aithisg aig deireadh gach earrainn agus, aig an toiseach, tha grunn phrìomh mholaidhean a shaoil a' Bhuidheann do-sheachanta ma tha fuasgladh dol a thighinn air a' ghainnead luchd-teagaisg a tha ann an-dràsta. Tha a' Bhuidheann den bheachd gu bheil an Aithisg seo a' mìneachadh nan ceumannan a dh'ionnsaigh solarachaidh nas fheàrr airson Luchd-teagaisg tro mheadhan na Gàidhlig ann an Alba a choinnicheas iarrtas airson foghlam tro mheadhan na Gàidhlig a tha a' sìor fhàs.

robotstxt: allowed

filter: keep


text:
18 an t-Sultain
'S e 18 an t-Sultain an 261mh latha dhen bhliadhna a rèir a' Mhìosachain Ghriogaraich (262mh ann am bliadhna-leum). Tha 104 latha air fhàgail gus deireadh na bliadhna.
Susbaint
Tachartasan[deasaich | deasaich an tùs]
- 1916 - an latha mu dheireadh de Bhlàr an Somme anns an deach barrachd is millean a mharbhadh no a leòn.
- 1979 - Chaidh Catalòinia a stèidheachadh.
- 1997 - As deidh reifreann, thaghadh na Cuimrich comhdail ùr.
- 2014 - Referendum air Neo-eisimealachd na h-Alba 2014.
Breithean[deasaich | deasaich an tùs]
- 53 – Trajan, Impire Ròmanach.
- 1765 - Bartolomeo Alberto Cappellari, ann am Belluno. Pàp bho 1831 gu 1846.
- 1858 - Pedro Nel Ospina Vásquezann am Medellín. Neach-poileataigs à Coloimbia.
- 1890 - Bep Schrieke, ann an Zandvoort. Neach-poileataigs às na Tìrean Ìsle.
- 1905 - Greta Garbo, ann an Stockholm. Actair às an t-Suain.
- 1907 - Edwin Mattison McMillan, ann an Redondo Beach. Ceimigear às na Stàitean Aonaichte.
- 1961 - James Gandolfini ann an Westwood. Cleasaiche às na Stàitean Aonaichte.
Bàsan[deasaich | deasaich an tùs]
- 1894 - Rafael Núñez Moledo, ann an Cartagena de Indias. Saighdear agus fear-poileataigs à Coloimbia.


text:
Tha Alannah air ais còmhla rinn – ann an iomadh seagh – gu h-àraidh as dèidh dhi mearachd mhòr a dhèanamh air FaceyB o chionn ghoirid… leugh tuilleadh an-seo.
Tha mi an còmhnaidh a’ smaoineachadh air cho fortanach ’s a tha e gu bheil mi a’ toirt orm fhìn a bhith a’ gaireachdainn fad an t-siubhail. Alannah Pheutan – deagh laugh, abair spòrs, 10/10. Ach chan eil mòran nas fheàrr na a’ toirt air daoine eile a’ gaireachdainn, is bidh mi airson seo a dhèanamh gu tric.
Is ’s e sin a bha mi airson dèanamh air an 14mh den Giblean, ach cha robh fhìos agam air na trioblaidean a bha gu bhith agam leis an dol-a-mach èibhinn seo. Rinn mi mearachd, mearachd mhòr. An oidhche a chaidh Alannah Pheutan na tè Albannach le ainm Èireannach, Niamh Ní Cianain.
Seo mar a thachair e.
As deidh botail fìon no trì aig flat mo charaid agus sinn a’ cluich Ring of Fire, chaidh mi dhachaigh dhan flat agam fhìn is shuidh mi air an t-sofa: chlisg mi.
“’S è cò la breith mo charaid Niamh a th’ann a-maireach, nach bhiodh e eibhinn nan atharraichinn m’ainm air Facebook gu Niamh Kinane cuideachd, gus an urrainn dhomh cantainn. – Happy Birthday, From one Niamh Kinane to another – O mo chreach, comadaidh òr.”
Dh’ aontaich a h-uile duine, (agus le sin tha mi a’ ciallachadh mise, mo charaid a bha gun aithne air an t-sofa agus am postair de Ryan Gosling a tha agam sa chidsin) is mar sin, dh’ atharraich mi m’ainm, is chuir mi suas am post, 30 likes neo na loves neo na hahas fancy a tha aca a-nis, ach no biggie: Dihaoine àbhaisteach ann am beatha Alannah Pheutan. Ceann goirt gun aithreachas. Beezer!
Sin i, Alannah air ais le fealla-dhà. Abair deagh lols.
Cha b’ e. Cha b’ e abair deagh lols a bh’ ann idir. As deidh na giggle a fhuair mi, chaidh mi air ais airson m’ ainm atharrachadh a-rithist gu “Alannah Beaton”, mar a b’ àbhaist.
60 latha? An robh Facebook a’ tarraing asam?
Cha robh. ’S e an fhìrinn a bh’aca, cha robh cead agam m’ ainm atharrachadh a-rithist airson 60 latha. Tha daoine a’ pòsadh is a’ sgaradh ann an 60 latha, ach tha e soilleir gu bheil Facebook coma mu na truaghain sin.
Bha agam ri fuireach air Facebook mar Niamh Kinane airson barrachd na dà mhìos. Fhuair mi friend requests neònach, bha mi tagged ann an dealbhan ceàrr, fhuair mi teachdaireachd bho m’ antaidh Susie – cò??? Chaill mi caraidean air Facebook air sgàth ’s nach robh fhios aca cò bh’annam.
Bha mi a’ fulang ris na trioblaidean seo o’ chionn ’s gun robh mi airson beagan fealla-dhà. Is as deidh beagan smaoineachadh dh’ aontaich mi nach robh e fiù ’s èibhinn. Bha aig an oinseach Sgitheanach seo ris an dealbh a chunnaic sibh aig mullach an artagail seo a chur suas gus nach cailleadh i a cuid charaidean!
Gu fortanach tha cùisean air ais mar bu dual a-nis. Is mise Alannah Pheutan, agus is e Alannah Pheutan a bhios orm fad mo bheatha.
- Alannah Pheutan (Gun teagamh sam bith)
- Lana Del Bee @ Instagram


text:
Duais Nuadhais Social Media Alba aig Co-labhairt @CelticStudents Conference 2015 – @SocialMediaAlba Innovation Award #ACSIB
Social Media Alba (Glasgow) was delighted to present the the inaugural Association of Celtic Students Award for Innovation to Siôn Aled Owen of Prifysgol Bangor in appreciation of his work in Celtic language development. Bha trì no ceithir taisbeanaidhean eile air DiSathairne agus DiDòmhnaich a bha faisg air an Duais Nuadhais seo a bhuannaich. Tha e math gu bheil ùidh aig oileanaich ann an leasachadh mion-chànain … More Duais Nuadhais Social Media Alba aig Co-labhairt @CelticStudents Conference 2015 – @SocialMediaAlba Innovation Award #ACSIB


text:
Sgarbh
'S e eun-mara a th' anns an sgarbh Phalacrocorax carbo.
Canar cuideachd ballaire no ballaire a' bhòthain ris, agus tha ainmean leithid: cailleach-dhubh no fitheach mara air, ach 's e sgarbh an t-ainm as cumanta san latha a th' ann.
'S e sgarbh òg a th' ann an sgaireag, ach dh'fhaodar sgaireag a thoirt air faoileag òg cuideachd.[1]
Tha an sgarbh gu math coltach ri sgarbh an sgùmain Phalacrocorax aristotelis.
Sealg an sgairbh[deasaich | deasaich an tùs]
Bhathar a' sealg agus ag ithe an sgairbh, 's a' dèanamh feum dheth ann an diofar dhòighean san t-seann aimsir.
Tha cunntas ga thoirt le Eachann MacDhùghaill ann an 1938 air mar a bhathar a' glacadh nan sgarbh ann an Colla: [2]
- "Bhiodh na bodaich a chunna mise a' dol do chreag-nan-eun an uair a bha iad òg, is a' deanamh "biùmh-lamhach" mu'n d'thubhairt iad féin e, air na sgairbh. Is iomadh sgeul a bha aca air a bhi a' dìreadh na Stalla Duibhe an Sùl-ghorm, seadh, agus air an t-sraighlich mhi-nàdurra bhiodh iad ag cluinntinn am mullach a mhill ud, far an do thogadh an taigh-solais a tha air an diugh 'nar linn féin. Bha iad ag ràdh gu'm biodh na sgairbh, an ám dol a laighe anns a' chreig, a' fàgail aon air faire is an còrr dhiubh a' pasgadh an cinn fo'n sgroib.
- An uair a rachadh na bodaich—gillean lùthmhor anns an ám ud—air tìr air a' chreig, a' cheud rud a dhèanadh iad, b'e an sùil fhaotainn air sgarbh-na-h-aire. Bhiodh esan daonnan air binnein na b' àirde na an còrr, agus b' e faotainn chuige mu'n toireadh e gorc-rabhadh [goir-rabhadh] as, ris an robh obair na h-oidhche uile gu léir an crochadh. An uair a gheibhteadh esan as an rathad, cha robh ach gabhail do'n chòrr as an leth-oir gus am biodh feumalachd gach teaghlaich a bhiodh ri roinn do na sgairbh fhaotainn air a sholar gu pailt is gu tomadach."
Còcaireachd an sgairbh[deasaich | deasaich an tùs]
Air a' phrògram 'Blasad', thug Fergie Dòmhnallach iomradh air mar a dh'itheadh iad sgarbh ann am Muideart:
- "'S e delicacy (mì-shoilleir) a bh' ann an sgarbh. Tha cuimhne agamsa an dòigh a bh' againn air. Bha sinn ga thilgeil leis a' ghunna. Bhiodh mar seachd no ochd agaibh a' falbh air a' bhàta, 'fhios agad. Thigeadh tu air tìr le 'load' math dhiubh. Agus bha thu ga fhàgail airson seachdain tha mi smaoineachainn agus bha thu a' toirt a chraiceann dheth. Agus mo mhàthair, bha i a' cur tuirneap na bhroinn agus - soup - a bha i dèanadh. Barley. Tuirneap. Agus nuair a bha e air a bhruich, bha i ga thogail agus ga thoirt às a chèile agus - air a' frying pan le uinneanan agus buntàta. Is, 's e a bha math. 'S e blas aice fhèin cha robh ... tha (meall?) de dhaoine, dh'abair iad, 'tha blas iasg air', ach cha robh sinn a' faireachdainn sin idir." [3]
Iomraidhean[deasaich | deasaich an tùs]
- ↑ Gaelic names of Plants, Fungi & Animals, Ellen I. Garvie, Clò Ostaig (1999); ISBN 1-897873-69-7
- ↑ MacDhùghaill, Eachann. 1938. 'Colla' Am Measg nam Bodach Glaschu: An Comunn Gaidhealach, 36-7.
- ↑ 'Blasad' Sorbier Productions airson MG Alba 2010 le Tony Kearney, Fergie Dòmhnallach agus Agnes Rennie.


text:
’S ann air Didòmhnaich a thàinig iad,
èideadh ’s sgapall dubh umpa,
gus na cistean a rannsachadh.
Pàipearean sgapte air feadh an làir,
mar a sgaradh na briathran fhèin o chèile;
dath dubh nan trì cànan air ite.
Sgread ròcas boireannaich.
Brag stràicean air cùl bodaich;
sgailc na lod-fala, ’s e air a ghlùin.
Thionndaidh iad thuice,
Grèim fear dhiubh ma h-amhaich.
Thionn e a gàirdean mu chaol a droma,
a thug buaidh na dromairt dha dubhagan.
Brag cnàmhan air leacan marmoir.
Cuirp gan caitheamh chun an làir,
Bhioraich an sùilean spleuchd orra;
Breabadh, bualadh, buaireas san t-seòmar.
Chan iarr iad ach deamocrasaidh.
Ged bu shìtheil am miann,
cha d’ fhuair iad ach freagairt fòirneirt.
’S ann air Didòmhnaich a thàinig iad,
gun fhiosta, an e ùr-là a bhriseadh romhpa.
Sa chathair-eaglais, dh’èirich tùis is ùrnaigh.


text:
An Cupa Amaitearach a' tòiseachadh
Tòisichidh grunn sgiobaidhean às na h-eileanan na h-iomairtean aca ann an Cupa Amaitearach na Gàidhealtachd air an deireadh-sheachdain.
'S e seo a' chuairt dhearbhaidh den fharpais.
Tha geama mòr oidhche Haoine gus cùisean a chur gu dol is Athletic Steòrnabhaigh gu bhith strì ris a' Bhac aig Pàirc Chnoc nan Gobhar aig 6.30f.
Disathairne bidh dà sgioba à Leòdhas a' dèanamh air Uibhist le South End a' cur fàilte air na Lochan is Càrlabhagh a' dol an aghaidh Uibhist a Tuath.
Cluichidh na sgiobaidhean a shoirbheachas san dà gheama sin an aghaidh a chèile san ath-chuairt.
Bha còir geama eile a bhith eadar an dà lìog ach tha Saints an Iochdair air tarraing a-mach às a' gheama an aghaidh an Rubha an Garrabost is gainnead chluicheadairean a' bualadh orra. Tha sin a' fàgail gu bheil an Rubha a' dol troimhe gun bhall a bhreabadh.
Bidh trì sgiobaidhean à Lìog an Eilein Sgitheanaich is Loch Ailse a' cluich is iad uile a' dol an aghaidh sgiobaidhean bho Lìog Inbhir Nis.
Bidh Malaig an aghaidh Bellmac.
Le 23 tadhail san 2 gheama a chluich Malaig am-bliadhna 's fhiach sùil a chumail air a' gheama sin.
Tha Iar Thuath an Eilein Sgitheanaich aig an taigh an aghaidh Balloan Compass is Slèite is an Strath a' cur fàilte air ANM Ace.
Tha an taghadh iomlan 'son farpais na bliadhna seo an seo.


text:
Motala
'S e baile meadhanach faisg air Väversunda anns na Suaine a th' ann am Motala. Tha e suidhichte ann am meadhan na dùthcha ri taobh Loch Vättern anns an sgìre Östergötland,[1] anns an roinn (Suainis: län) Östergötlands län aig astar dhe 193km bho Stockholm agus 203km bho Ghöteborg.[2] Tha 29,789 duine a’ fuireach anns a’ bhaile, an 37mh baile na dùthcha, a-rèir àireamh-sluaigh.[3]
Susbaint
Freumhan an Ainm[deasaich | deasaich an tùs]
Ged nach eil freumh-fhaclachd an ainm seo cho soilleir tha e coltach gur ann à ahls (teampall) ann an Gotais a tha an t-ainm.[4]
Eachdraidh[deasaich | deasaich an tùs]
Chaochail an sgrìobhadair Carl Gustaf Verner von Heidenstam: (1859 – 1940) aig an taigh ris an canar Övralid faisge air Motala.
Daoine Ainmeil[deasaich | deasaich an tùs]
- Reine Wisell (1941). Dràibhear-rèisidh.


text:
Tatù airm na Gàidhealtachd aig Gearastan Deòrsa
7 An t-Sultain 2017 Ùraichte aig Ùraichte aig
Bidh fuaim na pìoba agus ceòl gu leòr ri chluinntinn aig Gearastan Deòrsa thar na deireadh sheachdain 's Tatù na Gàidhealtachd ga chumail.
Le còmhlain ciùil, dannsairean, taisbeanaidhean a' comharrachadh diofar bhlàran cogaidh, agus itealain bhon RAF a sgeith tarsainn a' ghearastain, bidh gu leòr ann dhan luchd-amhairc.
Tha an t-ullachadh a' leantainn air a shon, agus tha Dòmhnall Angaidh Moireasdan ann dhuinn a nochd.


text:
Caol Loch Aillse
Tha Caol Loch Aillse suidhichte ann an sgìre Loch Aillse, ann an Siorrachd Rois, air cladach Caol Acain an seòlaid eadar an tìr-mòr agus An t-Eilean Sgitheanach, gu dearbh chan ann an "Caol Loch Aillse" ach ainm eile airson Caol Acain. Tha baile air gach taobh a' chaoil, agus tha am baile air an Eilean air togail an t-ainm "Caol Acain". Cha mhòr nach do chruthaich Rathad-iarainn na Gaidhealtachd an t-ainm "Caol Loch Aillse" nuair a bhuail iad an t-ainm sin air an ceann-phort (steisean) a thog iad aig a' Chaoil an lùib fadachadh an rathad-iarainn tro Loch Aillse bho Port an t-Sròim chun a' Chaoil rè na 1890an. Anns an latha an-diugh, tha Drochaid an Eilein na leum bho Phloc a' Chaoil, leth-eilean chreagach a laigheas dhan a thuath bhon Phort.
Eachdraidh a' Bhaile[deasaich | deasaich an tùs]
Is e Port Rathad-iarainn a bha an Caol Loch Aillse bho thùs, a chaidh a chruthaicheadh rè na 1890an le Companaidh Rathad-Iarainn na Gàidhealtachd. Thog an rathad-iarainn port-stiomair, stèidhichte air laimrig rathad-iarainn aig an àite, còmhla le earrann ùr de rathad-iarainn bho Port na Sroine. Fhosgaileadh na goireasan uile an seo an 1897. Chaidh na bàtaichean-aiseag airson Steòrnabhagh a Caoil Loch Aillse bho 1897 gu 1974, nuair a thòisich na bàtaichean carbaid a ruith bhon laimrig ùr aig Ulapul.


text:
Cill D’Fhinnein
'S e baile beag ann an Siorrachd Inbhir Àir a Tuath, ann an àird an iar-dheas Alba a tha ann an Cill D'Fhinnein[1] (Beurla: Kilwinning). Chaidh Cill D' Fhinnein a thaghadh mar ainm Gàidhlig a' bhaile le Ainmean Àite na h-Alba an deidh, a-rèir coltais, an Gaidheal mu dheireadh a Arainn ga thoirt gu Nicolaisen.
Tha am baile air fàs gu mòr bho chionn deich bliadhna is muinntir ga chleachdadh a-nis mar baile-shiubhail gu Glaschu.
Daoine ainmeil[deasaich | deasaich an tùs]
- Rugadh an co-ghleusaiche James MacMillan ann an Cill D'Fhinnein.[2]
Iomraidhean[deasaich | deasaich an tùs]
- ↑ “Kilwinning/Cill D'Fhinnein”. Ainmean-Àite na h-Alba. Air a thogail 4mh dhen Lùnasdal 2017.
- ↑ “James MacMillan: Biography”. Boosey & Hawkes. Air a thogail 4mh dhen Lùnasdal 2017.


text:
Valence (Drôme)
'S e baile mòr ann an ceann a deas na Frainge a th’ ann an Valence (IPA: va.lɑ̃s Ocseadanais: Valença, Laideann Valentia Iulia). Tha e suidhichte aig 127m os cionn ìre ma mara,[1] anns an sgìre (Fraingis: Région) Rhône-Alpes anns an roinn (Fraingis: Département) Drôme, 479km air falbh bho Pharis, prìomh-bhaile na dùthcha, 431km bho Bhordeaux agus 186km bho Mharseille.[2] Tha àireamh-shluaigh dhe 63405 anns a’ bhaile fhèin agus 181,929 san sgìre air fad.[3] Chaochail Pàpa Pius VI an seo ann an 1799.[4] Chan fhaodadh dearcan-ola a chinntinn nas àirde na Valence agus le sin tha beul-aithris na sgìre ag ràdh À Valence commence le Midi (Tòisichidh ceann a deas na Frainge ann an Valence).


text:
- TIOTAL
- Creagan aig Rubha na h-Èiste, An t-Eilean Sgitheanach
- EXTERNAL ID
- HC_PLANNING_08_018_1205
- ÀITE
- Bhatairsteinn
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Diùirinis
- DEIT
- 25 Cèitean 1982
- LINN
- 1980an
- CRUTHADAIR
- T. Kenneth MacKenzie
- NEACH-FIOSRACHAIDH
- Roinn Dealbhaidh Chomhairle na Gàidhealtachd
- AITHNEACHADH MAOINE
- 15798
- KEYWORDS
- creagan
seallaidhean-tìre
oirthir
'S e Rubha na h-Èist angob as fhaide dhan iar air an Eilean Sgitheanach. Tha e a' putadh a-mach don Chuan Sgìth agus a' dèanamh fasgadh do Bhàgh na Munain eadar e fhèin agus Maol Bhatairsteinn. Tha na creagan iongantach a' tighinn o chumaidhean creige a tha coltach ris an fheadhainn a lorgar ann an Cabhsair an Fhuamhaire ann an Èirinn a Tuath. Tha taigh-solais a chaidh a thogail 43 meatairean os cionn na mara ann cuideachd. Thòisich an taigh-solais ag obair ann an 1909 agus chaidh e gu fèin-obrachadh ann an 1990.


text:
- TIOTAL
- Dol a-steach gu Bealach na Bà, A' Chomraich
- EXTERNAL ID
- QZP40_CARD_0645
- ÀITE
- Bealach na Bà
- SGÌRE
- Loch Carrann
- SIORRACHD/PARRAIST
- ROS: A' Chomraich
- LINN
- 1970an
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 32565
- KEYWORDS
- Treamhar nam Preas
Lùb Mhòr Bealach na Bà
A' Chomraich
Bealach na Bà
Rathad a' Bhealaich
Loch Ciseorn
'S e seo rathad cumhang a tha a' falbh far an A896 eadar Loch Carrann is Sìldeag agus a' dol thar nam beanntan dhan Chomraich.
Tha an rathad seo ann an àite gruamach, fosgailte agus tha e ag èirigh bho ìre na mara aig baile na Comraich gu còrr is 2,000 troigh aig a' mhullach sia mìle a-staigh air an dùthaich. Tha a' chuid dheth ris an canar Bealach na Bà uabhasach cas is lùbach agus bidh e tric dùinte sa gheamhradh.
Mìle deas air a' mhullach tha Lùb Mhòr Bealach na Bà, lùb theann dùbailte le droch chliù a tha ag èirigh aig caisead1-ann an-3. Tha an rathad ùr a' seachnadh nan lùban teann ach tha an seann rathad ann fhathast agus faodar coiseachd air a shlighe air neo dhol air le cùram air baidhsagal. ’S e 1 ann an 7 (14%) caisead chuibheasach an dìridh air fad.
Tha an t-ainm A' Chomraich co-dhiù 1300 bliadhna a dh'aois agus tha e air a chleachdadh gu h-ionadail airson a' bhaile bhon 19mh linn sa bheil taigh-seinnse agus oifis-puist. Tha am baile air Bàgh beag na Comraich, a' coimhead ris an Linne a-Staigh, agus air taobh eile na Linne tha Ratharsair, aon de na h-Eileanan a-Staigh.
Tha Abhainn bheag na Comraich a' sruthadh dhan bhàgh aig A' Chomraich. 'S e A' Chomraich cuideachd ainm oighreachd na sgìre


text:
Alasdair Caimbeul
'S e Alasdair Caimbeul (27 An Cèitean 1941) neo Alasdair a' Bhocsair sgrìobhadair à Nis, Leòdhas.
Susbaint
A bheatha[deasaich | deasaich an tùs]
Rugadh e an 27 Cèitean 1941 ann an Dail bho Dheas, Nis, Leòdhas.[1][2] 'S e a bhràthair an sgrìobhadair Tormod Caimbeul (Tormod A' Bhocsair). 'S e Aonghas Caimbeul (Am Bocsair) an t-ainm a bh' air an athair, agus b' e sgrìobhadair ainmeil Gàidhlig eile a bh' ann an uncail, Aonghas Caimbeul (Am Puilean). Dh'fhuirich e ann an Drochaid Chonain an Siorramachd Rois anns an 90an.[1]
Obair sgrìobhaidh[deasaich | deasaich an tùs]
Tha e air dealbhan-cluiche, sgeulachdan goirid agus nobhailean a sgrìobhadh ann an Gàidhlig agus Beurla. Thòisich e a' sgrìobhadh ann an Gàidhlig ann an 1984.[1] 'S e Bùth a' Bhaile a' chiad dealbh-chluich a sgrìobh e.[3] Bha e an sàs ann am buidhnean dràma, nam measg 'Na Nisich' ann an Leòdhas agus Cluicheadairean Loch Aillse.[3] Bho 1988 gu 1990 bha e na sgrìobhaiche ann an Sabhal Mòr Ostaig san Eilean Sgitheanach.[1] Sgrìobh esan na nobhailean The Nessman agus Visiting the Bard ann am Beurla.
Bhuannaich e Duais Gasaet Steòrnabhaigh air dealbh-chluich ùr ann an 2009 aig a' Mhòd Nàiseanta Rìoghail, agus Duais Dhòmhnaill Mheek ann an 2015 airson an nobhail aige, Ro Fhada san t-Suidheachadh Seo.[4][5]
Clàr-leabhraichean Gàidhlig[deasaich | deasaich an tùs]
- 1995. Cha Sgeul Ruin E: Taghadh De Sgeulachdan O Chaochladh ùghdaran, Acair, ISBN 0861521854
- 1989. le Aonghas MacDhòmhnaill Murchadh agus Am Bradan Steòrnabhagh: Acair
-
- nobhail don òigridh
- 1990. Trì dealbhan-cluiche Slèite, An t-Eilean Sgitheanach: Clò Ostaig ISBN 0951641905
-
- Ro-ràdh (dha Magaidh Choineagan)
- Bùth a' Bhaile
- A' Home Brew
- Dol a dh'fhaicinn Nighean an Rìgh
- 1992. Am Fear Meadhanach Conon Bridge: Druim Fraoich ISBN 1874022038 (nobhail)
- 1999. Lìontan sgaoilte Slèite, [An t-Eilean Sgitheanach]: Cànan ISBN 1897873743
- 2011. Cuid a' chorra-ghrithich Inbhir Nis: Clàr ISBN 9781900901642
- 2011. Sia Dealbhan-cluiche Inbhir Nis: Clàr ISBN 9781900901635
-
- An staffroom
- Toiseach an earraich
- An sgrìobhaiche
- 'S e seo do bheatha
- Na craoladairean
- Am fear a chaidh dhan eilean.
Clàr-leabhraichean Beurla[deasaich | deasaich an tùs]
- 2000. The Nessman, Edinburgh:Birlinn, ISBN 1841580902
- 2003. Visiting the Bard, Edinburgh: Polygon, ISBN 1904598021
Iomraidhean[deasaich | deasaich an tùs]
- ↑ 1.0 1.1 1.2 1.3 Alasdair Caimbeul (1990) Trì dealbhan-cluiche [Slèite]: Clò Ostaig, còmhdach an leabhair
- ↑ BBC Voices: Alasdair Caimbeul
- ↑ 3.0 3.1 Alasdair Caimbeul (1990) Trì dealbhan-cluiche [Slèite]: Clò Ostaig, d.7
- ↑ “The Donald Meek Awards 2016”. The Stornoway Gazette. Air a thogail 21mh dhen Fhaoilleach 2017.
- ↑ Tòraidhean a' Mhòid 2009.
- ↑ BBC Naidheachdan 2015-08-28: Duais Dhòmhnaill Mheek a' dol a Nis
- ↑ Comhairle nan Leabhraichean: Duais Dhòmhnaill Meek 2015
Ceanglaichean a-muigh[deasaich | deasaich an tùs]
- Guth aige air a BhBC. Cuideachd aig Archive.org
- Lèirmheas air 'Cuid a' chorra-ghrithich' le R. Black. Foillsichte 1 Dàmhair 2011.
- "Ceòl nach mì-chòrdadh ri Rìgh Dàibhidh nan Salm" aiste a sgrìobh Caimbeul mun chiad uair a choinnich e am fìdhlear Aonghas Grannd.


text:
Òrain
Anns an leabhar ciùil Bi Sunndach agus Seinn le Dolina Rothach tha 34 òrain, rannan agus geamannan a chaidh a dhealbh gus ùidh chloinne de gach ìre comais a thogail agus am brosnachadh.
Ged a tha mòran de na h-òrain ùr, tha cuid ann air a bheil sinn eòlach agus measail, nam measg 8 òrain traidiseanta ann an nòs ùr.
Le bhith a’ gabhail pàirt anns na geamannan ciùil spòrsail seo, ionnsaichidh clann sgilean ciùil bunaiteach leithid a bhith ag èisteachd, a’ gabhail cothrom mu seach, a’ cumail na buille, a’ faireachdainn ruitheam agus a’ fàs mothachail air pitse.
A bharrachd air seo, gheibh clann òg le Gàidhlig cothrom gu leòr abairtean agus briathrachas a thogail agus a chleachdadh ann an co-theacsa gnìomhach, le gnìomhan leudachaidh air an dealbh gus an cànan a dhaingneachadh.
Tha an leabhar ag amas air mòran de na builean co-cheangailte ris a’ Churraicealam airson Sàr-mhathais a lìbhrigeadh tro bhith a’ rannsachadh gluasad, fuaim agus faireachdainn. Cuimhnich nach eil anns an stiùireadh ach molaidhean agus gum bu chòir dhut atharrachadh gus freagairt air comasan agus feuman na cloinne.
Bi gnìomhach agus feuch gum bi spòrs agad…bi sunndach agus seinn!


text:
LibreOffice
- akerbeltz
- Rianaire
- Posts: 1679
- Joined: Mon Nov 17, 2008 2:26 am
- Language Level: Barail am broinn baraille
- Corrections: Please don't analyse my Gaelic
- Location: Glaschu
- Contact:
LibreOffice
'S mathaid nach bi cus dhibh eòlach air LibreOffice e fhèin ach bidh sibh eòlach air OpenOffice. 'S e an dearbh-rud a th' anns an dà phrògram ach fo dhà ainm eadar-dhealaichte. Poileataigeachd eadar an saoghal OpenSource agus Oracle. Cha chan mi an corr. Co-dhiù, mur eil sibh eòlach air, 's e sreath phrògraman oifis a th' ann, gu math coltach ri Microsoft Office ach tha am fear seo gu tur saor an-asgaidh. Ach chan eil sin ri ràdh gu bheil e dona, chan eil idir. Mur eil sibh eòlach air, 's fhiach fheuchainn, air m' fhacal.
Nise, gheibh sibh an ceangal sa bhad an triob seo ged a tha treòir bheag gu h-ìosal.
Carson treòir a-rithist? An-dà, tha aon rud ann san stàladh a tha beagan gòrach. Chan eil ann ach an aon fhaidhle stàladh airson a h-uile cànan (... prògramairean... ann an saoghal eile), sin an install_multi:
Tha gach rud soilleir gu leòr gus an ruig sibh an sgrìn seo:
Feumaidh sibh Custom a thaghadh, air neo bidh gach rud sa Bheurla a-mhàin. Chì sibh Additional language packs aig bun an ath-sgrìn, dèanaibh briogadh air:
Agus innsibh dhan phrògram gu bheil sibh ag iarraidh Gàidhlig. 'S urrainn dhuibh am prògram a stàladh ann an iomadh cànan, mar eisimpleir, Gàidhlig is Beurla agus ma nì sibh sin, bidh cothrom agaibh leumadh eadar an dà chànan slighe Tools > Options > Language Settings > Languages. Mur eil Gàidhlig a' nochdadh sa bhad, rachaibh ann agus taghaibh Gàidhlig airson User Interface, Locale Settings agus Default Language. Mar seo:
Tha dearbhair-litreachaidh ann ach dhìochuimhnich iad fhilleadh a-steach sa phrògram fhèin, cuiridh sinn ceart seo cho luath 's a ghabhas. Gheibh sibh dearbhair an-seo san eadar-àm.
An dòchas gun còrd e ribh!
★ Am Faclair Beag ★ iGàidhlig, do charaid airson bathar-bog na Gàidhlig: Firefox, Thunderbird, LibreOffice, Skype is mòran a bharrachd ★
Re: LibreOffice
Agus dhut, mar as àbhaist!
- GunChleoc
- Rianaire
- Posts: 4357
- Joined: Mon Sep 17, 2007 11:26 am
- Language Level: Mion-chùiseach
- Corrections: Please correct my grammar
- Location: Dùthaich mo chridhe
- Contact:
Re: LibreOffice
Na dealbhan agam
- akerbeltz
- Rianaire
- Posts: 1679
- Joined: Mon Nov 17, 2008 2:26 am
- Language Level: Barail am broinn baraille
- Corrections: Please don't analyse my Gaelic
- Location: Glaschu
- Contact:
Re: LibreOffice
★ Am Faclair Beag ★ iGàidhlig, do charaid airson bathar-bog na Gàidhlig: Firefox, Thunderbird, LibreOffice, Skype is mòran a bharrachd ★


text:
3M 2925 Bràiste meadhanach (orange)
VestOrange- Dearg, Dearg, Fuaimneach Fuaimneach 105 g / ceàrnag Polyester 100%
Gabh le stuth meadhanach airgid airgid meadhanach 3M No.2925
Waistband air gach taobh còmhla ri ceudameatair aghaidh Velcro Tape 2 air beulaibh.
Bidh an aghaidh le Polyester 100% Dearg, Orange, Flùraichean
Àir. 2925 Stuth meòrachail meadhanach
3M Gaidhealtachd na tha sgrìobhte air an aghaidh uachdar a 'bhathar. Ann an òrdugh a bhith a 'barantachadh am bathar 3 M.
- Tha stoidhle an lèine agus na stuthan meòrachail ceart.
- ìre 107-2010 ìre 2 (Clàr 5) ANSI / ISEA,
EN 471 Clas 2 (Clàr 5), ANSI Clas III Coitcheann.
- Foghlam tro Mheadhan (M)
- mòr (L)
309.00 ฿
Thèid an stuth a thilleadh taobh a-staigh latha 14. Cha bu chòir am bathar a chleachdadh no a phapadh. Cuir fios thugainn mus fàg thu.


text:
Tha latha mòr a’ feitheamh ri Inverness Caledonian Thistle no Cluarain Chailleanach Inbhir Nis aig ceann na mios seo ann Cuairt Dheireannach Cupa na h-Alba – ach tha eachdraidh chonnspaideach, làn mì-rùn air an cùlaibh – a bheil an t-àm ann airson slànachadh ceart a thighinn gu buil?
Tha eachdraidh eadar mi fhìn agus Inverness Caledonian Thistle (ICT), feumaidh mi aideachadh. Chaidh mo ghluasad gu Inbhir Nis aig aois a deich o Shiorrachd Pheairt, agus cha robh mi cho sona ri bròig mu dheidhinn. Chaidh mo chur a-steach gu Bun-sgoil Bhaile an Fhraoich, gu clas làn bhalaich a bha uile a’ leantainn Caledonian FC mar a bha, agus a dh’innse na firinn, cha d’fhuair mi aoigheachd mhath Ghàidhealach bhuapa.
Cha robh sinn ach sadail spitheig o Phàirc Sràid Thelford, chitheadh lainnir a’ chanàil (no Balie an fhraoich amar [sic] mar a tha aig soidhnichean Inbhir Nis na làithean-sa) o raon-cluiche na sgoile agus as dèidh euchd mhòr Thelford a chaidh an sgioba ainmeachadh. Bha iad cho soirbheachail ri sgioba ann an Lìog na Gàidhealtachd agus shaoileadh tu gum biodh e nàdarrach a dhol ann. Ach bhiodh m’ athair, a bha a-riamh gu dubh an aghaidh nan Old Firm, ga chur dheth leis gun robh ceangal làidir aig Caley ri Rangers agus mar sin, rachadh sinn gu Inverness Thistle shuas ann an Sgìre a’ Chrùin. Oh, agus leis gun robh gràin a’ bhàis agam air a h-uile mac màthar sa chlas agam, bha mi toilichte a dhol an aghaidh an t-srùtha agus na Jags a leantainn.
Bha Thistle air feuchainn ri faighinn a-steach do Lìogan Nàiseanta na h-Alba ann an 1974, ach bha coltas de mhì-rùn mòr nan Gall a’ ruith ann an cuislean stiùirichean a’ bhuill-choise aig an àm ud, agus leig iad a-steach Ferranti Thistle à Dùn Èideann nan àite. Bha e follaiseach do Thistle gun robh taobhachd dhan sgioba on Cheann a Deas, gu h-àraidh nuair a chaidh innse nach robh pàirc fhreagarrach aig Ferranti agus gum b’ fheudar dhaibh an ainm atharrachadh a chionn ’s gun robh e coimearsalta. (’S e raon-cluiche Meadowbank a thug fuasgladh do Fherranti on dà shuidheachadh sin ach a-nise tha iad a’ cluich fon ainm Baile Dhùn Shlèibh)
Cha robh cothrom eile gu bhith ann gus an tàinig crathadh eile air siostam nan lìogan ann an 1993. Ach an turas seo le Caley aig bàrr seach Thistle, chaidh e a mholadh gum bu chòir dhan dà sgioba dhol còmhla ann an co-aonadh no merger – ged a bha Caley soirbheachail agus cumhachdail gu leòr, bha faireachdainn ann mur robh Thistle an lùib a’ chlub ùir gum biodh taic a dhìth orra agus nach biodh Lìog Ball-coise na h-Alba a’ coimhead gu bàidheil air an tagradh.
Bha ùpraid mhòr ann, le cuid de luchd-leantainn Chaley gan casg o gheamannan, (gu h-ainmeil, a’ pàrcadh bus double-decker ann an Currys an ath-dhoras agus a’ coimhead tarsainn a’ bhalla) agus cuid mhath de luchd-taic Thistle a sguir a dhol gu geamannan air fad agus feadhainn eile a rachadh (mar a rinn mo theaghlach) còig mìltean deug sìos an rathad gu Inbhir Pheofharain, far an robh Ross County air faighinn a-steach còmhla ris a’ chlub ùr anns an taghadh.
A dh’aindeoin na connspaide, bha ùidh mhòr air feadh na dùthcha a thaobh a bhith a’ cluich aig pàirc Chaley, lèine a bha gorm is geal gun ghuth air dearg no dubh agus a h-uile duine a’ cantail Caley riutha. Cha tàinig Inverness gu bhith orra gus an ath-sheusan nuair a bha iad ann an èiginn taic-airgid on chomhairle airson pàirc ùr a thogail ach ’s ann an uairsin rinn iad mearachd eile a tha a’ toirt buaidh orra fhathast.
“Inverness stadium a2” le StaraBlazkova – Obair aige fhin. Fo chead GFDL via Wikimedia Commons.
Ged a bha Telford Street seann-fhasanta, ’s e pàirc ball-coise ceart a bh ann, le fuaim agus le gleadhraich on chrò aig aon cheann a bha eagalach. Ghluais iad gu pàirc air iomall a’ bhaile, (rud gu math cumanta) ach cha b’ ann a-mhàin air iomall a’ bhaile a bha i ach air leac na creige ri taobh na mara, fo sgàil Drochaid Cheasaig – àite cho fuar agus mì-chàilear airson geama ball-coise fhaicinn ann an Alba le aon stannd mòr far an robh am fuaim a’ dol ma sgaoil. Tha e doirbh a thomhas cia mheud luchd-taic cunbhalach a chaill iad ri linn an dà rud seo, ach a dh’aindeoin gach adhartas thar nam bliadhnaichean, a’ dol suas nan lìogan gu sgiobalta, gun a dhol sìos lìog ach aon uair, a’ cur na buidseachd air Rangers agus Celtic iomadh uair (Super-caley-go-ballistic-Celtic-are-atrocious et.al), agus cuairtean deireannach a ruighinn, chan eil faireachdainn ann gu bheil Baile Mòr na Gàidhealtachd a’ cur an làn-taic ris an sgioba aca.
Feumaidh gun tug mo làithean dubha sa bhun-sgoil droch bhuaidh orm, oir fad bhliadhnaichean bhithinn cianail searbh mu dheidhinn soirbheachas no call Chaley. Tha mi air tilleadh nas motha is nas motha ri gaol m’ òige, St Johnstone ach tha meas mòr agam fhathast air County agus tha mi an-còmhnaidh ag iarraidh an sgòr a fhreagras air an sgioba a tha ann an dìth nuair a bhios mo dhà sgioba a’ cluich, agus chan eil mi idir cho suarach ri Caley Thistle.
Gu dearbh, a bhòn-uiridh fhuair mi teachdaireachd o sheann charaid àrd-sgoile, Kristine –tè ghasta le granaidh à Stafainn – co-dhiù, dh’iarr i orm eadar-theangachadh a dhèanamh air “Stamina, Style, Steel” agus thug mi dhith Smior, Stoidhil, Stàilinn, agus mi a’ saoilsinn gur ann airson tatù air choireigin a bhiodh e.
Nach mi a bha a’ faireachdainn gòrach nuair a fhuair mi a-mach gun robh i ga chleachdadh le Terry Butcher mar shluagh ghairm Chaley Ud! (Tha mi cinnteach ge-tà gu bheil Terry a’ faireachainn buileach nas gòraiche leis gun do dh’fhàg e airson Hibs seachdainean ro Chuairt Dheireannach na Lìog an-uiridh agus an uairsin thug e sgioba Dhùn Èideann sìos). Ach thug mi mathanas do Kristine bhochd nuair a ràinig mi Pàirc Chailleanach airson co-labhairt thidsearan Gàidhlig agus ise air cùl an ionaid-fhàilte. Ged a tha a’ phàirc fhèin caran grànda, tha i snog san taobh a-staigh agus iad a’ toirt urram dhan dà chlub a chaidh an-sàs o chionn fichead bliadhna.
“Smior, Stoidhil, Stàilinn le Caley, Sacked le Hibs” TerryButcherMay2010” le W. L. Tarbert – obair fhein. Ceadaichte fo CC BY-SA 3.0 via Wikimedia Commons.
Chunnaic mi an latha sin am fear a thàinig as dèidh Butcher, John “Yogi” Hughes, agus nan robh cuideigin ann am ball-coise a bha a’ dol gam dhèanamh measail air Caley, ’s esan a bhiodh ann. Gaisgeach a tha ann an Yogi – dòigheil, sunndach agus bragail – chan eil e an-còmhnaidh a’ buannachadh no a’ soirbheachadh –ach airson fear a bha caran garbh mar chluicheadair-dìona, bidh na sgiobaidhean aige a’ cluich ball-coise tarraingeach gun a bhith a’ call an smior, stoidhil agus stàilinn sin a bha cho cudromach do Bhutcher.
Tha ball-coise Eòrpach dearbhte fo Yogi, agus as dèidh dhaibh a’ chùis a dhèanamh air Celtic san iar-chuairt-dheireannach, chan eil ach an Eaglais Bhreac, a bhios a’ cluich sa Championship, a’ feitheamh rithe aig Hampden. Tha cothrom aig Caley Thistle eachdraidh a dhèanamh dà uair san aon bhliadhna, agus ’s dòcha fichead bliadhna de chràdh a chur air an cùlaibh. Dh’aidich Charlie Christie, fear cho ceangailte ri ICT ’s a tha duine fon ghrèin, ann an agallamh ron iar-chuairt-dheireannach “Chaidh [an co-aonadh] a dhèanamh san dòigh cheàrr ach tha an t-àm ann gluasad air adhart.” Is cinnteach gu bheil e ceart.
Tha fir ann an Inbhir Nis fhathast le tatùaichean Thistle air an gàirdeanan agus lèintean dubha is dearga crochte sna taighean aca – ach tha aon fhear ann a bha a’ leantainn Thistle a bhios a’ toirt a làn thaic do Chaley a-nise agus ’s e sin Coinneach Caimbeul, fear-lagha ann an Dùn Èideann. Dh’fhaighnich mi dha an robh e an dùil gun dèanadh ICT an uiread de dh’adhartas ann am fichead bliadhna.
“Fìù ’s a’ coimhead air ais air siubhal suas na Lìogan, cha ghabh e creidsinn, dhomh-sa co-dhiù. Cha robh an dà shealladh orm (chan e Odhar m’ fhar-ainm). Tha mi dìreach cho toilichte mu dheidhinn ach feumaidh sinn an cùpa a ghleidheadh a-nis. ’S e call a bh’ ann nuair a dh’fhalbh Thistle ach tha e air a bhith math don a’ bhaile.” ars Coinneach.
“Tha e follaiseach gu robh an rionnagan air riadhain le Rangers a bhith cho ìseal, bha cothrom againn cupa no rudeigin a ghlacadh cho fad ’s gun robh galair air Ibrox, mar a bha cothrom aig a h-uile duine. Chaill sinn gu County air an latha mu dheireadh de sheusan 12/13 agus bha mi cinnteach nach tigeadh an cothrom air ball-coise Eòrpach a-rithist. Nuair a nochd sinn sa chuairt dheireannach de Chupa na Lìog v Obar Dheathain, bha mi an dùil gum biodh sin na zenith aig ICT ach bhe e caran anticlimactic. Ach bha an seusan seo dìreach mìorbhaileach. Bha feagal orm gum biodh sinn ann an trioblaid as dèidh na Nollaig le Billy McKay a’ fàgail. Tha spiorad làidir anns an sgioba ge-tà agus a bharrachd air sin tha cluicheadairean math anns an sgioba. Ball-coise Eòrpach agus àite ann an Cuairt Dheireannach Cupa na h-Alba… amazeballs!”
Tha fios agam fhèin dè cho sònraichte ’s a tha e sgioba a’ togail cupa na h-Alba airson a’ chiad uair, mar a thachair dhomh an-uiridh le St Johnstone. Chan urrainn dhomh a bhith suarach nas motha – tha mi an dòchas gun tèid gu math le ICT agus gum bi mo charaidean toilichte aig deireadh an latha.
(Ach, agus ’s e artaigil eile a tha seo ’s dòcha, tha An Eaglais Bhreac air Cupa na h-Alba a thogail dà thuras a-mhàin, ann an 1913 agus 1957. Cò bhuannaich Cupa FA Shasainn na bliadhnaichean sin? – Aston Villa. Cò bhios an aghaidh Arsenal air 30mh an Cèitean aig Wembley? – dìreach – Aston Villa!)
– Eòghan


text:
Cala na Creige
Co-chomharran: 56°58′N 2°13′W / 56.96°N 2.21°W
'S e baile-iasgaich ann an ear-thuath na h-Alba a tha ann an Cala na Creige (Beurla: Stonehaven; Beurla Ghallda: Steenhive) neo Sròn na h-Aibhne[1].
Tha e ann an Comhairle Shiorrachd Obar Dheathain (A' Mhaoirne ro 1975). Tha e mu 15 mìltean (24 km) san àird a deas air Obar Dheathain. Tha e suidhichte eadar dà beul-aibhne (Uisge Carrann agus Uisge Chollaidh) agus air cladach Bàgh Chala na Creige.
Ann an 2001 bha 9,577 duine a' fuireach an seo.[2]
Giùlan[deasaich | deasaich an tùs]
Tha e na laighe faisg air an A90. Tha Stèisean Chala na Creige ann, far a bheil na treanaichean a' ruith gu Obar Dheathain agus Dùn Dèagh.
Àitichean[deasaich | deasaich an tùs]
- Dùn Fhoithear
- Ury House
- Raedykes campa Ròmanach
- Toll-Bùtha
Daoine ainmeil[deasaich | deasaich an tùs]
- Robert William Thompson (1822-1873), innleachdair
- Tom McEwen (1891-1988), neach-poileataigs Canadach
Iomraidhean[deasaich | deasaich an tùs]
- ↑ Alba le Roy Pedersen
- ↑ Scotland's Census Results Online


text:
- TIOTAL
- Ploc a' Chaoil
- EXTERNAL ID
- HCD00541
- ÀITE
- Caol Loch Aillse
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1940an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12246
- KEYWORDS
- Ploc a' Chaoil
An Cuiltheann
Glas Bheinn Mhòr
seallaidhean
Dùn Cana
zoomable
deilbh leudachail
Chaidh an dealbh seo a thogail à Ploc a' Chaoil. Tha an t-Eilean Bàn air an làimh chlì, na h-Eileanan Cròbhlainn agus tìr mòr air an làimh dheis. Chithear Glas Bheinn Mhòr air an làimh chlì le stùcan eile sa Chuiltheann air fàire. Tha mullach còmhnad Dhùn Cana ann an Ratharsair sa mheadhan. Bha Donnchadh Mac a' Phearsain measail air an t-sealladh seo nuair a bha e a-muigh a' coiseachd
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Bàgh Phort Rìgh, An t-Eilean Sgitheanach
- EXTERNAL ID
- HCD_DAVIDBANKS_053
- ÀITE
- Port Rìgh
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Port Rìgh
- LINN
- 1940an; 1950an
- CRUTHADAIR
- James/David Banks
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 13109
- KEYWORDS
- West Highland Salmon Fisheries
iasgach a' bhradain mara
bradan
gnìomhachas a' bhradain
bàtaichean iasgaich
Chaidh an dealbh-camara seo airson cairt-phostachd a thogail air an tràigh ri taobh a' chidhe ann am Port Rìgh san Eilean Sgitheanach. Tha am bàta a' 'Flora' air acair, 's dòcha aig deireadh latha ag iasgach. Chaidh am bàta tapaidh seo a thogail ann an 1895 ann an Tairbeart Loch Fìn. Chaidh a chlàradh ri Dòmhnall MacLeòid, Aranais, Ratharsair agus an uair sin a reic gu Teàrlach agus MacRath, Port Rìgh, ann an 1940. Chaidh ath-chlàradh den 'Flora' mar BRD115 a dhèanamh ri gnothachas MacDhòmhnaill ann an Stafainn.
Chan eil fios cinnteach an deach am bàta seo fhèin a chleachdadh le gnothachas a' 'West Highland Salmon Fisheries', 'Iasgaireachd Bhradan na Gàidhealtachd an Iar', ach bha an t-seòrsa bàta seo air a chleachdadh glè thric airson iasgaich san sgìre agus chaidh bàtaichean den aon seòrsa a thogail le luchd-togail nam bàtaichean san àite. Chaidh am 'Flora' a bhriseadh suas ann an 1987.
West Highland Salmon Fisheries Co Ltd
Ann an 1944 cheannaich Seumas Banks & Mic, Peairt, màl iasgaich a' bhradain aig Oighreachd Chille Mhoire san Eilean Sgitheanach, bho A Powrie & Co, agus chuir e air bhonn a' West Highland Salmon Fisheries Co Ltd' gus am màl obrachadh. Chùm an companaidh a' dol gu ruig 1962 nuair a chaidh a reic gu Coinneach MacMhathain, Port Rìgh.
Nuair a ghabh Banks & Mic thairis am màl bha stèiseanan iasgaich ann an Leathallt, Rigg (Boraraig), Stafainn, Port Rìgh, Camas Tianabhaig, Bail' Meadhanach agus Caisteal Bhròchaill (ann an Ratharsair). Ann an 1956 chaidh Bail' Meadhanach agus Camas Tianabhaig a chur còmhla mar stèisean a' Bhràighe, le triùir ag obair ann, ged a bhiodh ceathrar ag obair mar bu trice sna stèiseanan eile. Bhiodh an companaidh a' cumail mu 28 duine ann an obair gach bliadhna, agus an obair ga thairgse dhan aon fheadhainn gach bliadhna mus fheuchadh an companaidh ri daoine ùra fhastadh.
Bhiodh an seusan a' tòiseachadh fada sa Ghiblean/ tràth sa Chèitean agus a' dol gu deireadh an Lùnastail. Bhiodh grùnn fhireannaich cuideachd gam fastadh ann am mìosan a' gheamhraidh ach an toireadh iad deigh a nìos o dhama an t-Slugain gu bhith air a stòradh san taigh-deighe aig cidhe Phort Rìgh. Bhiodh gach ball den sgioba a' faighinn cùmhnant le fios air tuarastal, sgeama airgid a-bharrachd a bha san amharc agus uairean obrach agus chaidh oilisgin agus bòtannan rubair a thoirt dha.
Chaidh an t-iasg glacte a roinn ann am bradan, bànag agus breac, agus àireamh nam bànag a bu mhotha. Gach bliadhna ghlacadh iad mu 3000 iasg uile-gu-lèir fada sna 1940an agus tràth sna 1950an. Ann an 1957 chaidh an àireamh a bu mhotha a-riamh a ghlacadh - faisg air 10,000 iasg.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Skye and Lochalsh Archives


text:
- TIOTAL
- Togail Drochaid an Dòrnaidh
- EXTERNAL ID
- PC_RAMSAY_056
- ÀITE
- An Dòrnaidh
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1930an
- CRUTHADAIR
- William J Ramsay
- NEACH-FIOSRACHAIDH
- William J Ramsay
- AITHNEACHADH MAOINE
- 29749
- KEYWORDS
- Drochaid an Dòrnaidh
togail
cìsean
Àird Eilbh
Chaidh Drochaid an Dòrnaidh, a tha suidhichte far a bheil Loch Dubhthaich, Loch Aillse agus Loch Long a' coinneachadh, fhosgladh gu h-oifigeil Dimàirt 30mh Giblean 1940 an àite aiseag a bha a' frithealadh An Dòrnaidh, Àrd Eilbh agus An Tobhtaig.
Nuair a chaidh a' phròiseact a mholadh aig deireadh nan 1920an, bha sgaradh sa choimhearsnachd eadar iadsan a bha deimhinneach mun togail gus an t-slighe a Chaol Loch Aillse agus Eilean a' Cheò a dhèanamh nas ruigsinniche, agus iadsan a bha a' faireachdainn gum milleadh an drochaid na seallaidhean mun cuairt air Caisteal Eilean Donnain agus leis am b' fheàrr rathad ùr, a bhiodh a' leantainn Loch Long agus a' ceangal suas leis an rathad a dh'Inbhir Nis.
Le toiseach an Dàrna Cogadh Mòr dh'fhàs na h-àireamhan de luchd-obrach gann, a' cur tuilleadh maill sa phròiseact.
Chaidh neach-obrachaidh drochaid, Mghr Iain C Mac Mhathain à Uachdar Tìre, fhastadh sa Mhàrt 1940 le pàigheadh seachdainneach de £3.10t. Bha aige ri fuireach san Dòrnaidh agus a bhith a' frithealadh gach latha bho 7m gu 11f, agus cuideigin freagarrach a chur na àite mura biodh e fhèin ann.
Bha 750 troigh de dh'fhad san structair fhèin, le slighe rathaid de 16½ troigh, agus slighe coiseachd de 5 troighean. Bha e air a chumail suas le 15 spangan concrait neartaichte, le slighe uisge saor de 40 troigh.
Thàinig cìsean gu bith air 1 Cèitean 1940, ach chaidh an leigeil seachad ann an 1946. Chaidh drochaid dà-fhillte mòran nas motha a chur an àite na drochaid seo ann an 1991.
Tha an dealbh seo a' sealltainn structair na drochaid ga sgrùdadh le le dithis fhear. Tha coltas orra gu bheil iad a' coimhead ri spang fosglaidh na drochaid, a dh'adhbhraich connspaid aig ìrean planaidh. A rèir coltais, dh'fheumadh an spang a bhiodh a' leigeil bhàtaichean a-steach gu Loch Long, barrachd na aon duine airson a h-obrachadh ann an gaoth mhòr. Chaidh moladh a dhèanamh uidheam petrail-dealain a cheannach airson cuideachadh leis an fhosgladh, ach cha deach cead a thoirt dhan chosgais a bharrachd, sin a' fàgail an aon neach-obrach a' gluasad na spaing. Air a' chùl tha Àird Eilbh às am biodh an t-aiseag a' falbh dhan Dòrnaidh agus dhan Tobhtaig


text:
- TIOTAL
- Làrach Fon-mhuir Haiblurton aig an Drochaid Shuas
- EXTERNAL ID
- NRM_NBNW_FNL_DS080607
- ÀITE
- Drochaid an Iar
- SGÌRE
- Gallaibh an Ear
- SIORRACHD/PARRAIST
- GALLAIBH: Inbhir Ùige
- DEIT
- Gearran 2001
- LINN
- 2000an
- CRUTHADAIR
- Lynn Patrick
- NEACH-FIOSRACHAIDH
- Taigh-tasgaidh Nàiseanta an Rèile, Iorc
- AITHNEACHADH MAOINE
- 19867
- KEYWORDS
- rèile
rathaidean-iarainn
lùth
ola a' Chuain a Tuath
Dealbh camara a chaidh a thogail sa Ghearran 2001 de Làrach Fon-mhuir Shuas Haiblurton aig an Drochaid Shuas, tuath air Inbhir Ùige a tha a; dèanamh pasganan loidhne-phìoban airson gnìomhachasan an ola agus a' ghas. Tha na pìoban air an giùlan gu tuath à Hartlepool, Clevland gu Snaim Fèill Sheòrais far a bheil iad air an toirt far na trèana agus tha iad an uair sin air an toirt chun na Drochaid Shuas air an rathad. Tha rèile aig an làrach Shuas agus 's e seo an rèile as fhaide tuath anns an RA. 'S e togail loidhneach a th' ann a tha a' dol grunnan mhìltean a-steach dhan dùthaich. Mar a tha na pasganan phìoban air an dèanamh, tha iad air an sìneadh a-mach air an loidhne. Aon uair 's gu bheil iad an fhad cheart tha iad air an 'sgiathalach' a-mach, fon uisge, bhon Bhàgh Shuas gus an ruig iad an raon ola far an tèid an cur an sàs.
Fiosrachadh
O chionn còrr is ceud bliadhna, chaidh dhà de na rathaidean-iarainn as àillidh air an t-saoghal, Loidhne Rèile a' Chaoil agus Loidhne Rèile a Tuath, a thogail. Tha prìomh loidhne na Gàidhealtachd air a ceangal ris a' chòrr de lìonra rèile na RA. Bho 1997 gu 2003, thog Taigh-tasgaidh Nàiseanta na Rèile deilbh nan trì loidhnichean sin, agus bho na h-ìomhaighean chaidh trì taisbeanaidhean a chruthachadh - 'Connections to the Kyle' ('Ceanglaichean dhan Chaol'), 'By Firth and Flow' ('Ri Caolas agus Sruth) agus 'The Highland Link' ('An Ceangail Gàidhealach'). Nochd na taisbeanaidhean air Lìonra Tasglann na h-Alba (SCAN) fon taisbeanadh dhidseatach 'North by Northwest' a chur air bhog gu h-oifigeil làrach Thasglann Nàiseanta na h-Alba air 5 an t-Ògmhios 2001 ann an Inbhir Nis. Sheas an co-obrachadh le SCAN gu 2009 nuair a chaidh 'North by Northwest' a ghluasad gu làrach-lìn Am Baile.
Tha 'North by Northwest' a' clàradh eachdraidh beò agus tha e a' clàradh boillsgeadh ann an tìm ann am beatha dhaoine agus an loidhne anns na bliadhnachan mu dheireadh den fhicheadamh linn agus toiseach a' chiad linn thar fhichead. Bha na taisbeanaidhean a' comharrachadh a' bhuaidh a bha aig rèile na Gàidhealtachd air daoine, sealladh-tìre agus eaconamaidh Gàidhealtachd na h-Alba.
Tha sinn a' toirt taing airson taic don Luchd-urrais a leanas a mhaoinich an t-siurbhidh dhealbh camara de phrìomh loidhne na Gàidhealtachd, Loidhne a' Chaoil agus an Loidhne a Tuath le luchd-togail-dheilbh bho Thaigh-tasgaidh Nàiseanta na Rèile eadar 1997 agus 2003:
Railtrack, Railtrack-Alba, Scotrail, EWS, Porterbrook, First Engineering, Com-pàirtichean Lìora Rèile na Gàidhealtachd, Comhairle na Gàidhealtachd, Iomairt Rois & Chromaidh, Iomairt Ghallaibh agus Chataibh, Safeways, Caraidean Taigh-tasgaidh Nàiseanta na Rèile, Comhairle Pheairt & Chinn Rois agus Comann Rèile na Gàidhealtachd


text:
Moladh dùbailte air Eva Cassidy agus Joan Baez leis na peathraichean tàlantach McTaggart, Else Jean agus Miss Irenie Rose. Is e moladh pearsanta le Elsa a bhios ann an Eva Cassidy: The Story do ghuth brosnachail agus neach-ciùil air leth tàlantach a thàinig am follais dìreach mus do chailleadh i. Le guth coltach ris a’ ghuth aig Joan Baez, tha Miss Irenie Rose aig a bheil guth coltach ris a’ ghuth aig Joan a’ toirt dhuinn blas de ghuth tràth Joan Baez, aon de na famhairean mòra a bha ann an saoghal folc o chionn fhada. Cothrom math airson cuimhneachadh air Joan Baez.
Photo credit (Miss Irenie Rose) Katie Matthews.


text:
Saoghal Sarah:
Bha mi direach a' cur a-mach mo laimh gu doras an leabharlainn nuair a dh'fhairich mi corrag air mo ghualainn. Aon, a dha. Cho aotrom ir ite.
Agus thionndaidh mi mun cuairt. Franc.F.F. fhein. Na sheasamh a' coimhead sios orm, suilean glasa, logaidh dhubh, craiceann-geal-d'eile bha sna seann sgeulachdan? Beul cho dearg ri ...
Bha e a' bruidhinn is gun mise air facal a chluinntinn. Ach de thubhairt e? Robh e gam fhiathachadh chun an diosgo? Screen Machine? Partaidh? ...
Language: Gaelic only
Written by Mairi Anna NicDhomhnaill
Paperback: 123 pages
ISBN: 978 1900901222


text:
- TIOTAL
- Marbh-shanas dhan t-Siorram Màrtainn Mitchell
- EXTERNAL ID
- Z_GB232_D928_C_2_04
- DEIT
- 2002
- LINN
- 2000an
- NEACH-FIOSRACHAIDH
- Comann Gàidhlig Inbhir Nis
- AITHNEACHADH MAOINE
- 5567
- KEYWORDS
- marbh-shanasan
siorraidhean
lagh
Nochd am marbh-shanas seo dhan t-Siorraidh Seumas Lachlainn Màrtainn Mitchell (1929 - 2001) anns an 'Scotsman' air an 22mh là dhen Fhaoilleach 2002. Tha e na phàirt de thasglann JLM Mitchell aig Comann Gàidhlig Inbhir Nis.
Bhuineadh Mitchell do dh' Inbhir Nis agus b' esan mac an lighiche ainmeil Lachlann Mitchell. An dèidh dha a bhith na iar-lioftanant anns a' Chabhlaich Rìoghail, leigeadh a-steach e gu Dàimh Luchd-tagraidh a' Chrùin. Shuidhicheadh e mar shiorraidh làn-ùine ann an Dùn Èideann ann an 1978, far an robh e gus an do leig e dheth a dhreuchd ann an 1995.
Ged a bha e ag obair ann an Dùn Èideann, mhair am meas a bh' aig Mitchell air a' Ghàidhealtachd. Chuir e seachad ùine a' dol timcheall na Gàidhealtachd a' leantail cùrsa Bhoswell agus MhicIain, a' dearbh-aithneachdadh làraichean a bh' air a dhol air dhìochuimhn', agus a' togail dhealbhan airson taisbeanadh a' comharrachadh an dà cheud bliadhna o sgrìobhadh 'Journal of a Tour of The Hebrides'. Thòisich an taisbeanadh ann an Taigh na Pàrlamaid agus lean e air ann an Inbhir nis fad bhliadhnaichean an dèidh sin


text:
LEARNGAELIC WITH AN LÀ LEARNGAELIC LEIS AN LÀ
- Gaelic text Teacsa Gàidhlig
- English text Teacsa Beurla
- Gaelic & English text Teacsa Gàidhlig & Beurla
- Vocabulary Briathrachas
270 bliadhna bho Bhlàr Chùil Lodair (05/04/2016)
[Iain MacIlleathain – Preseantair] Nise tha 270 bliadhna ga chomharrachadh bho bha Blàr Chùil Lodair ann. Am-bliadhna, gheibh daoine cothrom pìosan ealain ùra den Phrionnsa Teàrlach agus na Seumasaich fhaicinn aig Taigh-Tasgaidh Inbhir Nis. 'S e "Jacobites by Name" an t-ainm a th' air an taisbeanadh, agus tha e am measg sreath de rudan a bhios a' dol am-bliadhna. Tha Karen Oakley ag aithris.
[Karen Oakley – Neach-aithris] Ìomhaighean ùr dhen Phrionnsa òg. Bha cruinneachadh mòr de dh’ ìomhaighean nan Seumasach mar-thà aig Taigh-tasgaidh Inbhir Nis, a’ chuid as motha dhiubh sin bhon 18mh linn. Ach le taic bho Ghailearaidhean Nàiseanta na h-Alba, thugair cothrom do neach-ealain dreach ùr a chur air an ealain. Ealain, thathas an dòchas, a chòrdas ri luchd-amhairc an latha an-diugh.
[Cait MacCullagh] Calum’s work is a response, it’s a contemporary response particularly to the theme of secret and seditious Jacobitism. So he took items from our collections and he created works which reflect them but in contemporary media. So we have ceramics, we have photography, we have media that’s much more familiar to us in our everyday lives but still resonating with this idea of Jacobites as people who were powerfully present in the everyday lives of people across Scotland.
[Karen Oakley – Neach-aithris] Ach chan ann tro na h-eileanan a-mhàin a bhios buidhnean a’ comharrachadh Blàr Chùil Lodair air a’ mhìos sa.
[Karen Oakley – Neach-aithris] Air ceann-bliadhna a’ bhlàir, bidh seirbheis cuimhneachaidh aig Comann Gàidhlig Inbhir Nis. ‘S e clach-mhìle a th’ ann don Chomann, ‘s e 90 bhon a thòisich iad a bhith cumail nan seirbheisean.
[Murchadh Caimbeul] Tha daoine tighinn bho air feadh an t-saoghail chun na seirbheis seo airson an latha a chomharrachadh agus tha sinn a’ faicinn seo air leudachadh a-mach mar a tha bliadhnaichean air a dhol air adhart agus ‘s e deagh rud a th’ann. Tha e duilich uaireannan dèanamh a-mach an uidh a th’ aig daoine ann a bhith tighinn ann air an latha seo. ‘S e am blàr mu dheireadh a chaidh a shabaid air talamh Alba agus tha mi creidsinn gu bheil sin fhèin sònraichte cuideachd. Agus an cogadh a bu ghoirid a bh’ ann riamh cuideachd. Agus leis an sin tha rudan caran sònraichte mu dheidhinn a’ bhlàir.
[Karen Oakley – Neach-aithris] Tha an t-seirbheis cuimhneachaidh mar phàirt de thachartas a mhaireas dà latha le Urras Nàiseanta na h-Alba. Bidh cuideachd taisbeanadh mu arc-eòlas ar-a-mach nan Seumasach, a’ sealltainn gu bheil iarrtas fhathast airson fiosrachadh mun bhlàr mu dheireadh a chaidh a shabaid air talamh Bhreatainn. Karen Oakley, BBC An Là, Inbhir Nis.
270 years since the Battle of Culloden
[Iain MacLean – Presenter] Now, the Battle of Culloden’s 270th anniversary is to be commemorated. This year, people will get the opportunity to see new artwork of Bonnie Prince Charlie and the Jacobites at Inverness Museum and Art Gallery. ‘Jacobites by Name’ is the title of the exhibition and it’s among a series of events taking place this year. Karen Oakley reports.
[Karen Oakley – Reporter] New images of the young Prince. Inverness Museum and Art Gallery already had a large collection of images of the Jacobites, most from the 18th Century. But with help from National Galleries of Scotland, an opportunity was given to a new artist to give new life to the artwork. Pieces of art they hope audiences today will enjoy.
[Kate MacCullagh] Calum’s work is a response, it’s a contemporary response particularly to the theme of secret and seditious Jacobitism. So he took items from our collections and he created works which reflect them but in contemporary media. So we have ceramics, we have photography, we have media that’s much more familiar to us in our everyday lives but still resonating with this idea of Jacobites as people who were powerfully present in the everyday lives of people across Scotland.
[Karen Oakley – Reporter] But it’s not only in islands where groups will mark the anniversary of the Battle of Culloden this month.
[Karen Oakley – Reporter] On the anniversary of the battle, Comann Gàidhlig Inbhir Nis will have a remembrance service. It’s a milestone for the society, 90 years since they began holding the service.
[Murdo Campbell] People come from across the world to this service to mark this day and we’ve seen it grow over the years, which is good. It can be difficult to gauge the interest people have in it in this day and age. It’s the last battle fought on Scottish soil and I believe that in itself, is remarkable. And the shortest battle there was too. These things make it a unique battle.
[Karen Oakley – Reporter] The remembrance service is part of a two day event held by the National Trust for Scotland. There will also be an exhibition on the archaeology of the Jacobite Rebellion, proving that there is indeed still demand for information on the last battle to take place on British soil. Karen Oakley, BBC An Là, Inverness.
270 bliadhna bho Bhlàr Chùil Lodair
(270 years since the Battle of Culloden)
CuideachadhHow to use this site
Tha Learn Gaelic le An Là ag amas air luchd-ionnsachaidh na Gàidhlig a tha, le beagan misneachd, deiseil airson ceum air adhart a ghabhail. Tha an t-susbaint freagarrach dhan h-uile neach-ionnsachaidh, ach bidh e nas cuideachaile do dhaoine a tha seachad air an ìre Tòiseachaidh.Learn Gaelic with An Là is aimed at learners who have already gained some confidence in Gaelic and want to take their learning to the next level. The material is suitable for all learners, but those who have progressed beyond the Beginner level will find this section particularly useful.
Bidh sinn a’ cur sgeulachdan bhon phrògram BBC An Là beò gach seachdain, le tar-sgrìobhadh Gàidhlig is eadar-theangachadh Beurla. Bidh dath an teacsa ag atharrachadh nuair a thèid facal a chluich. ‘S urrainnear cliogadh air facal sònraichte agus cluichidh am bhidio bhon sin a-mach. Dh’fhaodadh gum biodh seo cuideachail dha luchd-ionnsachaidh airson fuaimneachadh a dhearbhadh. Stories from the BBC ALBA Gaelic news programme "An Là" are uploaded on a weekly basis, with a Gaelic transcript and an English translation. As each Gaelic word is spoken, the accompanying text changes colour. Individual words can be selected with a simple click and the video will play from that point onwards. Learners may find this useful for checking pronunciation.
Bidh gach paragraf Gàidhlig a’ gluasad ri linn na h-aithris, ach faodar cuideachd na bàraichean-sgrolaidh a ghluasad gu earrann shònraichte den aithris.Each Gaelic paragraph automatically scrolls in conjunction with the news report, but the manual scrolling bars can also be used to move the text to a particular section of the report.
Chithear an tar-sgrìobhadh Gàidhlig anns a’ chiad dol a-mach. Ach, gheibhear eadar-theangachadh Beurla den tar-sgrìobhadh le bhith a’ taghadh Beurla no Gàidhlig agus Beurla.The Gaelic transcript is shown by default. However, you can see a translation of the transcript by selecting the English or Gaelic and English tabs.
Tha briathrachas cuideachd ri fhaotainn, le faidhlichean fuaim Gàidhlig na chois. Tha a’ bhriathrachas air a thaghadh bhon aithris fhèin, le measgachadh leithid ainmean-àite, briathrachas naidheachd, gnathasan-cainnt is abairtean. Key vocabulary is also provided, with accompanying Gaelic audio. This is a selected from the vocabulary contained in the news report and may include a selection of place names, news terminology, useful colloquialisms and phrases.
Tha luchd-leasachaidh an làraich a’ moladh gun tèid am brabhsair-lìn as ùire a chleachdadh airson an t-susbaint seo fhaicinn. Am measg nam brabhsairean ùra (saor an-asgaidh) as urrainnear a chleachdadh, tha Google Chrome, Mozilla Firefox, Internet Explorer agus Safari.The developers of the site recommend that an up-to-date web browser is used to ensure the content displays to its optimum. Suitable browsers (which are free to use) include the latest versions of Google Chrome, Mozilla Firefox, Internet Explorer and Safari.
Gheibhear an làraich seo air tablaidean is fònaichean-làimhe ach, a chionn ‘s gur e bhidiothan làn-sgrion a-mhàin a sheallas iPhone, bithear a’ cluich faidhle-fuaim seach bhidio.The site should work on mobile devices, but since iPhones will only show video full-screen and hide the transcript, we play an audio file instead of the video.
Credits
This site uses technology from jPlayer and Mozilla Popcorn, and builds on an idea and code developed by Mark Boas and associates at Happyworm.
All videos used are courtesy of BBC An Là and the British Broadcasting Corporation, who retain all rights to them.
Site design and coding by Sealgar Ltd.
Video, audio and transcripts provided by bbc.co.uk/alba.


text:
Chaidh Cathair-eaglais an Naoimh Calum Cille aig Eaglais na h-Èireann a thogail eadar 1628 is 1633, agus thathar an ìre mhath cinnteach gu bheil i air, no faisg air, làrach far an robh Taigh nam Mnathan-cràbhaidh Cistercianach a tha mapaichean bho mu 1600 a’ sealltainn. Ged a tha eachdraidh fhada ann de dhaoine a bhith fuireach air làrach a’ bhaile, seo an togalach as sine ann an Doire a tha fhathast na sheasamh. Chaidh a’ chathair-eaglais a leudachadh is atharrachadh thar nam bliadhnaichean, agus chaidh ath-nuadhachadh mòr a dhèanamh oirre o chionn ghoirid.
B’ i a’ chiad chathair-eaglais Anglacach a chaidh a thogail ann an Èirinn bho àm an Ath-leasachaidh. Tha a’ chlach choisrigidh airson nuair a chaidh a’ chathair-eaglais a thogail ri faicinn taobh a-staigh an dorais air taobh siar na h-eaglaise agus tha i a’ cuimhneachadh air na daoine à Lunnainn a phàigh air a son,
If stones could speake
Then Londons prayse should sounde
Who built this church and cittie
From the grounde
Air a cur ris a’ chloich sin, tha clach nas lugha is nas sine, agus thathar ag ràdh gun tàinig i bhon Teampall Mhòr, cathair-eaglais Dhoire sna meadhan-aoisean.
Tha uinneag le glainne-dhathte a’ cuimhneachadh air Calum Cille agus tha i suidhichte ann an earra-dheas na h-eaglaise ann an Caibeal an Àrd-easbaig Alexander. B’ e sgrìobhadair laoidhean is bana-bhàrd a bh’ ann am bean an Àrd-easbaig Alexander, ise Cecil Frances Alexander. Fhuair i aithne airson laoidhean is laoidhean Nollaig mar Once in royal David’s city, agus There is a green hill far away, ach sgrìobh i laoidh cuideachd airson naomh a’ bhaile.


text:
’S e Uilleam Ros (1762–1791) aon de na bàird Ghàidhlig as ainmeile bhon ochdamh linn deug. Dh’fhaodte an rud as ainmeile m’a dheidhinn, ’s e gun d’ fhuair e am bàs le gaol (no galar gaoil) oir, mar a tha an sgeulachd a leanas a dh’innseas, ghabh e trom ghaol air Mòr Ros ach, gu mì-fhortanach, cha do dh’obraich gnothaichean a-mach idir mar bu mhiann leis, air neo, mar bu mhiann leotha. Gun teagamh sam bith, ’s e sgeulachd thiamhaidh, throm a th’ ann ach mura b’e airson na dh’fhuiling Ros le galar gaoil cha bhiodh na h-òrain aige cho drùidhteach. Tha mu dheich air fhichead de na dàin a rinneadh le Uilleam Ros air fhàgail agus chaidh a’ mhòr-chuid de na h-òrain sin a thrusadh le Iain MacConnich (1806–1848), am neach-deasachaidh a chuir Sàr-Obair nam Bàrd Gaelach (1841) ri chèile. B’ ann bho Alasdair MacCoinnich a bha fuireach aig an àm ann an Uisgebhagh, Beinn na Faoghla, a chlàraich Alasdair MacGilleMhìcheil na fhuair e air 14mh den Mhàrt 1866. Tha e coltach gur h-ann a mhuinntir Gheàrrloch, Siorrachd Rois, a bhuineadh cuideachd Alasdair MhicCoinnich:
“Moladh na h-Oighe Gaelaich”. Se bainm
dhi[th] Mairi Nic Coinnich. Se an riasan
mu d rinn Uilleam Ros [an] t oran bha
Bāl dannsac[hd] ann agus bha mai[gh]dean[n]
og a sin gan ro[bh] U[illeam] Ros soin [sic].
Bha i fhein agus Mairi Nic Coinnich
nan suidhe la[mh] ra cheile. Thainig U[illeam] Ros
agus shuidh e taobh na māidean og
agus dh-eirich ise us shuidh i air
an tao[bh] eile do Mhairi Nic Coinnich
Shuidh Mairi Nic Coinnich gu
stolta ciuin far an ro[bh] i. Ghabh U[illeam] Ros
speis mhor dhi[th] airson a toinisg
seach an te eile theich agus graine aic[e]
air agus ga nan ro[bh] sian gaoil aig
oirre rinn e t-oran dhi[th]. Bha Mairi
Nic Coinnich na h-ighinn fior
briadh an tus a h-oige agus i fua[tha]s
ach so-aimh siobhalta. Chaochail i
aig Loch Uisge-bhadh [word omitted] 1[8]85
aois [word omitted]. Tha i tio[dh]laicte ann an
cladh Bhaile-nan-Cailleach Beinn-
da-fhaola
Rinn Uilleam Ros fua[tha]s[ach] oran. An leabai[dh]
a bhais beagan la’un mun do chaochail
e dh-eirich e la[mh] agus a mhathar is
taigh agus cha i os cionnn ann an ro[bh]
na leabhraichean aige agus thug e as
a chuile gin diu agus chuir e air
an teine iad agus loisgeadh iad uile
Cha ro[bh] Didaoirn ’s a bhlianna nach
ro[bh] e deanadh oran no dan do Mhor
Ros. Bha Mor Ros gle dheonach
U[illeam] Ros a phosadh ach bha
a cairdean ardanach mor agus cha
leigeadh iad le[i]the phosadh. Thainig
oifigeach long chogai[dh] rathad Steorna
bhadh agus ghabh e gaol air Mor Ros
agus shir e air a h-athair i agus
thug a h-athair oirre an t oifigeach
Mr Clough a phosadh ach
b f[h]earr le[i]the fhein U[illeam] Ros. Leig a
sin U[illeam] Ros “laidh broin us bais”
air fhein a caoidh a leannain
agus chaochail e ann an caitheadh
Bha a mhathair og innseadh do
dh-Iain MacCoinnich nach ro[bh] U[illeam]
Ros sa bhria[gh] idir nach ro[bh] ann ach
fear ard dugh ach gu ro[bh] e gu math
direach deas agus glan na phearsa
’s geal na chneas.
Biographical notes on the poet William Ross collected from Alexander MacKenzie, Loch Uiskevagh, Benbecula originally from Gearrloch, Ross-shire, including how he met Alastair’s mother [Mary MacKenzie], for whom he wrote ‘Moladh na h-Oighe Gaelaich’; how shortly before he died, Ross burned all his books; about the relationship between him and Mor Ros, for whom he wrote many poems and who eventually married an army officer called Mr Clough; some notes about Mor’s family and how she died having been badly burned on the same night as Ross died in Gairloch; about gathering Ross’s works for publication and the erection of a monument to him. Mary MacKenzie’s death and burial place is also noted.
References:
CW104 91r-88r
Dòmhnallach, Tormod, ‘Uilleam Ros: A Bheatha ’s a Bhàrdachd’, Gairm, vol. 57 (1966), pp. 19–26 and vol. 58 (1967), pp. 108–15.
MacMhathain, Uilleam, ‘Mòr Ros’, Gairm, vol. 3 (1954/55), pp. 339–42
Image:
Duilleag tiotal den leabhar Uilleim Rois


text:
Ìrean màil a' cur dhaoine am bochdainn
Tha na ceudan dhaoine air Ghàidhealtachd gan cur ann am bochdainn ri linn cosgais àrd dhachannan air màl bho uachdarain phrìobhaideach.
'S e sin beachd na buidhne carthannais taigheadais, Shelter, an dèidh do dh'fhigearan ùra bhon chompanaidh reic Your Move sealltainn gu bheil màl air Ghàidhealtachd ag èirigh nas luaithe na sgìre sam bith eile de dh'Alba.
Sa bhitheantas tha aig daoine air Ghàidhealtachd agus anns na h-Eileanan ri £656 gach mìos a phàigheadh ri uachdaran prìobhaideach. Tha sin 15% nas àirde na an ìre choitcheann airson Alba.
"Bidh sinn a' pàigheadh cuid den mhàl as àirde san Roinn Eòrpa," thuirt James Battye, bho Shelter.
"Tha cuid de dh'aithrisean ag innse gu bheil sinn a' cosg mu 40% den teachd-a-steach againn air màl, an coimeas ris an ìre chuibheasaich san Roinn Eòrpa, sin 28%.
"A thuilleadh air sin chuir cosgais taigheadais 170,000 duine a bharrachd ann am bochdainn ann an Alba an-uiridh.
"'S e adhbhar dragh dha-rìribh a tha sin.
"'S e am prìomh fhuasgladh air sin dha-rìribh, a bhith a' dèanamh cinnteach gum faigh sinn uimhir 's a ghabhas de dhachannan air màl reusanta air an togail air feadh na h-Alba, gu h-àraid ann an sgìrean far a bheil cruaidh-fheum orra.
"'S e deagh eismipleir dha-rìribh dheth sin a th' anns a' Ghàidhealtachd, far nach eil e an-còmhnaidh furasta dachaigh a lorg a ghabhas pàigheadh air a shon ann an àite far am feum thu fuireach," thuirt e.


text:
Copar
'S e eileamaid cheimigeach a tha ann an copar le samhla Cu agus àireamh atamach 29.
'S e meatailt trastach a tha ann. Gheibh e cho-leaghadh le meatailtean eile.
Eachdraidh[deasaich | deasaich an tùs]
Bha copar aithnichte ann an ro-eachdraidh. Thionnsgaileadh leaghadaireachd ann an Anatòilia mu 7500 RC agus dòighean co-mheatailtean a dhèanamh, mar umha, 4000 bliadhna nas fhaide nuair a thòisich an Linn an Umha.
Cleachdadh[deasaich | deasaich an tùs]
Tha copar sònraichte leis a' bhacadh iosal a chuireas e air sruthan dhealain agus mar sin theid a' cleachdadh gu mòr a dhèanamh teudan dealanachd. Cleachdar copar gus mar eisimpleir uèir, buinn airgid, agus pìoban-uisge a dhèanamh.
Co-mheatailtean cudromach[deasaich | deasaich an tùs]
Tha copar na bun mheatailt de na co-mheatailtean cudthromach prais agus umha. Is e a tha ann an prais co-mheatailt de copar agus sinc, tha na riochdan de copar agus sinc ag aobharachadh feartan eadar-dhealaichte air praisean. Tha 60/40 prais cumanta. Is e a tha ann an umha co-mheatailt de copar agus staoin.


text:
Snow Leopard
Snow Leopard Slots Tha geama ùr a leasachadh le WMS(Saidheans Gaming). Sliotan gheama seo mu dheidhinn a tha an leth àlainn fo shneachd air cruth-tìre far a bheil na h-cruaidh airson a chumail beò mar a tha e air a chuairteachadh le diofar sheòrsaichean de ghnèithean fiadh-bheatha. Tha seo a ' -Làimhe Slots Casino geama a tha tro mheadhan na àrd easaonta agus aon a 'cosnadh reusanta suim le bhith a' cluich e an dòigh chiallach. Tha e a 'tighinn leis a' tilleadh a cluicheadair àireamh sa cheud de eadar 94.00% agus 97.75%.
Snow Leopard Slots Gameplay!!
Snow Leopard Slots 'S e sia ruidhlichean, dà fhichead gu ceithir fichead paylines sliotan a dh'fhaodas a bhith air a chluich le suim as lugha de 10sg agus a 'char as suim de £ 500,00 gach ghnothachasan. Os bàrr a 'gheama seo co-chòrdail ris a h-uile h-innealan a tha ga dhèanamh gu math furasta a ruigsinn airson a' chuid as motha sliotan cluicheadairean. Tha cuideachd foirfe Combo de tarraingeach grafaigs agus gun choimeas beothalachd a tha air a dhèanamh ceart gu ceartas a 'chuspair seo sliotan gheama
lèirsinneach, Snow Leopard Slots Tha dealbh gu math an aghaidh an sneachd air na beanntan agus na samhlaidhean a tha aon de na puingean as tarraingiche den gheama seo sliotan gabhail a-steach J, Q, K, Tha, 9 agus 10 a thuilleadh air feòragan, coineanaich, Artaig female laoch agus sneachda leopards. The Snow Leopard 'S e samhla aon de luach as àirde ìomhaighean a tha a' toirt suas ri cluicheadairean 6 amannan nuair suim aca staked 6 seo samhlaidhean a tha air tìr air a payline.
Tha an sneachd a leopard a tha aithnichte mar an fiadhaich ìomhaigheag a dh'fhaodas a h-uile àite eile ìomhaigheagan gus cosnadh a chruthachadh combos ach a-mhàin airson an spòig icon clò sgap. Inntinneach co-dhiù aon ruidhle bi làn fiadhaich airson gach ionad 'gheama gus àrdachadh a bhuannaich comasan. Tha seo air aithneachadh mar 'Snows Leopard Wild' a 'Bhaile.
Bonus Feartan
Saor an-asgaidh Spins
Tha seo a chur an gnìomh leis a 'tighinn air tìr 3 no barrachd de na spòig clò sgap ìomhaigheagan ann an sealladh air an ruidhle. Cluicheadairean gheibh sam bith de na leanas:
- 3 Scatters - 8 saor an-asgaidh spins
- 4 Scatters - 20 saor an-asgaidh spins
- 5 Scatters - 50 saor an-asgaidh spins
6 Scatters - 100 saor an-asgaidh spins
Big Bet Roghainn Of Snow Leopard Slots
Ma cluicheadairean ag iarraidh barrachd airgid geall air gach cois faodaidh iad sin a dhèanamh le bhith a 'cleachdadh' Big Bet 'roghainn mar a cheannach beagan a bharrachd na feartan còmhla ri 5 -cheangailte spins air a ' 2 ri taobh sheata de na ruidhlichean. An dèidh a tha a ', iad Thèid iarraidh air a thogail air aon de 3 modhan geama a 'cluich:
- A fhreagras air an fhàsach - fiadhaich ruidhleachan a bhios anns an aon suidheachadh air an dà ruidhle.
- Neo-eisimeileach Reels - Tha an ruidhle nach eil ceangailte ri chèile.
- A fhreagras air an Spin agus Wild Reels - na ruidhlichean gum faigh thìmichte air an dà ruidhle.
Ge-tà, cluicheadairean buannachd a bhios an urra ris a 'Big Bet roghainn a thaghadh leis iad.
.
Airson geàrr-chunntas
Snow Leopard Slots 'S e fhathast iongantach eile -Làimhe Slots Casino leasachadh le WMS Gaming. Tha seo a 'gheama sliotan Tha airgead a' frasadh bònas feartan a bu chòir a 'tarraing a h-uile buidhnean de sliotan cluicheadairean. tha e cinnteach gur airidh deuchainn.


text:
Mac na Banntraich agus an Dà Chù Aige
Tuilleadh mar seo:
Sgeulachd mu mhallachd a...
Sgeulachd mu dà nighean...
Mar a mharbh mac...
Mar a fhuair Oisean bean...
Fiosraichean - Neil Gillies
Geàrr-chunntas - Bha banntrach ann aig an robh aon ghille. Aon oidhche fhiadhaich chaidh e a-mach a dh'iarraidh nam beathaichean. Bha cù 's gala na chois. Air an t-slighe dhachaigh stad iad aig muileann gus fasgadh fhaighinn. Thòisich na coin a' durrghail, 's thàinig creutair grànda a-steach. Ruith iad às a dèidh, 's an ath mhadainn thill an gille dhachaigh. Greis an dèidh seo, thill a' ghala dhachaigh, ach fhuaradh an cù marbh 's e gun fhionnadh, air mullach Beinn Bheireasaigh.
Fad a' Chlàir (h:m:s) - 00:00:09
Àm Clàraidh - 1950.03.09
Cànan - Gàidhlig
Seòrsa - Sgeulachd
Cruinneachadh - Urras Nàiseanta na h-Alba
Àireamh a' Chlàir - 48923
Àireamh an Teip Thùsail - CW0074B
Àireamh a' Chlàir Thùsail - CW0074B.295
Càileachd an Fhuaime - Math
Cruth Inneal a' Chlàir - Uèir
Àite Clàraidh:
Siorrachd - Siorrachd Inbhir Nis
Paraiste - Barraigh
Eilean - Barraigh
Baile/Àite - Bàgh a' Chaisteil
Àite a' Chuspair:
Siorrachd - Siorrachd Inbhir Nis
Paraiste - Barraigh
Eilean - Barraigh
Notaichean a' Chlàir -
Ceangal Maireannach - http://www.tobarandualchais.co.uk/gd/fullrecord/48923/1
Bloighean:
Cluich pàirt 1 (00:00:09)
Cluich pàirt 2 (00:05:23)
Tweet


text:
Montevideo
Is e Montevideo prìomh-bhaile Uruguaidh. Tha am baile suidhichte san àird a deas na dùthcha. Tha nas motha na 1,000,000 duine a’ fuireach anns a’ bhaile fhèin, mar sin dheth ’s e am baile as motha na dùthcha agus an t-aonar bhaile le àireamh-shluaigh os cionn 1,000,000. Tha tràighean brèagha aige, m.e.: Pocitos, Buceo, Malvín, Playa de los Ingleses, Playa Verde, Punta Gorda agus Carrasco. Tha am baile làn togalaichean eachdraidheal. A-rèir "Mercer Human Resource Consulting" ‘s e Montevideo am baile leis a’ ghnè-bheatha as àirde ann an Aimearaga-Laideannach.[1] [2][3].
Bailtean Co-cheangailte[deasaich | deasaich an tùs]
Iomraidhean[deasaich | deasaich an tùs]
- ↑ La Nación
- ↑ Montevideo, la mejor ciudad para vivir de América Latina (Montevideo, am baile as fheàrr airson a bhith a' fuireach ann ann an Aimearaga Laideannach) bho pàipear-naidheachd Uruguaidh La República (Spàinntis)
- ↑ Artaigeil bhon Café (Spàinntis)


text:
£5.2m de phrògraman ùra do BhBC ALBA
Tha aontaidhean eadar-nàiseanta a' ciallachadh gum bi prògraman ùra luach £5.2m ri fhaicinn air BBC ALBA.
Dh'innis an t-sianail gun do dh'aontaich iad ri bhith ag obair ann an co-bhonn le companaidhean sa Ghearmailt, an Danmhairg, Innis Tile, an Fhraing agus Canada.
"Tha sinn a' foillseachadh an-diugh gu bheil na companaidhean againn air a bhith a' treòireachadh slighe dhuinn a thaobh co-riochdachaidh eadar-nàiseanta," thuirt Stiùiriche Ro-Innleachd agus Co-Bhanntachd MG ALBA, Iseabail Nic an t-Sagairt.
"'S tha sin a' ciallachadh gu bheil an t-airgead a tha MG ALBA a' faighinn airson a bhith a' cur gu craoladh Gàidhlig, gu bheil sinn a' cleachdadh sin ann an dòigh airson prògraman a bharrachd fhaighinn airson an t-sianail.
"Agus mar sin dheth 's e deagh naidheachd a tha sin a thaobh luchd-coimhead, oir tha sinn a' faighinn phrògraman air an t-sianail nach biodh againn mura b' e gun robh sinn air na h-aontaidhean seo a dhèanamh 's a chur air dòigh.
"Ach cuideachd a thaobh nan companaidhean againn, gu bheil iadsan a' togail lìonraidhean agus cheangalan le companaidhean riochdachaidh air feadh an t-saoghail," thuirt i.
'S ann bho MG ALBA a thàinig 15% den t-suim a thèid a chosg air na prògraman ùra.
Bidh cuid de na prògraman ùra a' dol a-mach am-bliadhna, 's cuid eile an ath-bhliadhna.


text:
A’ cruthachadh Ceanglaichean Oilthigh
Thug Colmcille taic do cho-bhanntachd eadar Colaisde Oilthigh Naoimh Moire ann am Béal Feirste agus Roinn Foghlaim Oilthigh Strath Chluaidh. Thog “Eadar-thuigse air Foghlam-Bogaidh ann an Alba agus Èirinn” conaltradh eadar luchd-obrach agus oileanaich aig dà bhuidhean le uallach airson trèanadh thidsearan airson sgoiltean tro mheadhain na Gàidhlig. Tha a leithid de chuairtean a’ toirt spreagadh agus lèirsinn do bhuidheann teagaisg a dh’fhaodadh gu math tric a bhith a’faireachdainn aonarach.
Thug Colmcille cuideachd maoineachadh do Oilthigh Nàiseanta na h-Èirinn ann an Gaillimh sgioba a shiubhal a dh’Alba airson ceanglaichean foirmeil a’ chruthachadh eadar ionadan foghlam Gàidhlig aig an treas ìre le Oilthigh na Gaidhealtachd troimh Sabhal Mòr Ostaig anns an Eilean Sgitheanach agus Colaisde Caisteil Leòdhais anns na h-Eileanan an Iar.


text:
- TIOTAL
- Tursachan Chalanais, Eilean Leòdhais
- EXTERNAL ID
- HC_PLANNING_01_029_0761
- ÀITE
- Calanais
- SGÌRE
- Leòdhas
- SIORRACHD/PARRAIST
- ROS: Ùig
- LINN
- 1970an
- CRUTHADAIR
- T. Kenneth MacKenzie
- NEACH-FIOSRACHAIDH
- Roinn Dealbhaidh Chomhairle na Gàidhealtachd
- AITHNEACHADH MAOINE
- 13694
- KEYWORDS
- Calanais
tursachan
leacan
clachan
cearcallan
cearcallan chlachan
carraighean
Leòdhas
riasg
mòine
Tha barrachd air fichead ionad àrsaidh a tha 3,000-4,000 bliadhna a dh'aois timcheall air Calanais an ceann an iar-thuath Leòdhais sna h-Eileanan Siar. 'S e an làrach as ainmeile de na tursachan seo Calanais I anns a bheil cearcall chlachan agus ceithir sreathan de chlachan fa leth a' ruith bhuaithe don ear, don iar agus gu deas ach gu tuath tha dà shreath de chlachan ann. Thathar den bheachd gun robh clach àraid an-siud 's an-seo a' comharrachadh amannan shònraichte ann an turas na gealaich timcheall air an adhar tron bhliadhna.
Cha robhas a' cleachdadh an làraich mar àite nan draoidhean bho mu 800RC agus chaidh e a-mach à sealladh fon riasg. Cha tàinig e am follais gus an do ghlan iad an t-àite a-rithist ann an 1857


text:
Duaisean RTS na h-Alba
Tha duaisean Royal Television Society (RTS) na h-Alba a’ gabhail àite a-nochd agus tha sinne aig MG ALBA fìor mhoiteil gu bheil trì prògraman BBC ALBA air an ainmeachadh air a’ gheàrr-liosta.
Chaidh an geàrr-liosta fhoillseachadh sa Ghiblean: ag aithneachadh sàr-mhathas agus ùr-ghnàthachas thairis air ioma diofar ghnè de phrògraman ann an Alba. Seo an treas cuirm dhuaisean aig RTS na h-Alba agus am-bliadhna ’s iad Catriona Shearer agus Sanjeev Kohli a bhios gan lìbhrigeadh anns an Òran Mòr, Glaschu.
Tha dà phrògram a riochdaich purpleTV airson BBC ALBA, ‘Tartan Pride’ agus ‘Jim Baxter’, air an ainmeachadh air a’ gheàrr-liosta agus tha iad a’ dol an aghaidh a chèile sa ghnè: Prògram Spòrs as Fheàrr. Choisinn purpleTV duais airson am prògram aca ‘Jock Stein’ san aon ghnè an-uiridh agus bhiodh e anabarrach math nam b’ urrainn cuir ris an t-soirbheachas sin am-bliadhna. Shuas airson Iar-riochdachadh as Fheàrr: Gearradh, tha Vilte Vaitkute a tha na deasaiche aig media co-op. Chaidh uairean a thìde de chlàraidhean airson prògram ‘Pìobairean Beaga Bhaile Ghobhainn’ a ghearradh sìos gu h-ealanta, le Vilte, gus prògram uair a thìde a lìbhrigeadh, a chuireadh gàire air d’aodain, chithear clip an seo.
Mo mheala naidheachd air media co-op agus air purpleTV: ’s e euchd air leth a th’ ann faighinn air a’ gheàrr-liosta agus tha sinn an dòchas gun soirbhich leotha a-nochd. Bidh tàlantan a’ ghnìomhachais Albannach air an taisbeanadh aig na duaisean agus nach sinne a tha moiteil gu bheil prògraman BBC ALBA air an comharrachadh am-measg an stuth as fheàrr ann an Alba. Cumaibh ur sùilean air Twitter agus Facebook agus leigidh sinn fhaicinn dhuibh ciamar a gheibh iad air adhart.


text:
Tuesday, 23 July 2013
B' e bliadhna a bh' ann an 2012-13 a bha math airson aithisgean bliadhnail
The Bòrd’s annual report lavishes praise on … the Bòrd shock
Monday, 8 July 2013
'Illeasbuig chòir ... (Gilleasbuig's problems page)
"Nuair a thig a-màireach, thig comhairle" - abairt as toigh le Gilleasbuig
- ''Illeasbuig chòir
Tha caraid dhomh a' faighinn tàire a' ruith colaiste mion-chànain, oir chan eil seasamh na mion-chànain sin ach lag agus is gann gu bheil greimeachadh aice san àite. Saoil dè nì mo charaid?- Name & address withheld for contractual reasons
Freagairt Gh. A. :
Tha sin soirbh. Dèan thusa cinnteach
Subscribe to: Posts (Atom)


text:
- TIOTAL
- An t-Urramach Bhaltair Ros Mac an Tàilleir
- EXTERNAL ID
- CAITHHORZ_THUFM_PH042
- ÀITE
- neo-aithnichte
- NEACH-FIOSRACHAIDH
- Caithness Horizons
- AITHNEACHADH MAOINE
- 4164
- KEYWORDS
- ministearan
clèir
clèirich
An t-Urramach Bhaltair Ros Mac an Tàilleir a bha a' searmonachadh ann an ceithir eaglaisean ann an Inbhir Theòrsa. B' e am ministear mu dheireadh a bha a' searmonachadh ann an Seann Eaglais an Naomh Peadar agus a' chiad fhear a shearmonaich ann an eaglais ùr an Naomh Peadar no mar a b' aithne i An Eaglais Stèidhichte.
S dòcha gum bi an ìomhaigh seo ri faotainn airson a ceannach. Airson tuilleadh fiosrachaidh mu cheannach is mu phrìsean cuir post-d gu:
Caithness Horizons